title: 2009/735/EK: A Tanács határozata ( 2009. szeptember 24. ) a Fidzsi-szigeteki Köztársasággal az AKCS–EK partnerségi megállapodás 96. cikke és a Fejlesztési Együttműködési Eszköz 37. cikke szerint folytatott konzultációk lezárásáról szóló 2007/641/EK tanácsi határozatban foglalt intézkedések alkalmazási időszakának meghosszabbításáról

text:
               6.10.2009

               HU

               Az Európai Unió Hivatalos Lapja

               L 262/43

      A TANÁCS HATÁROZATA

   (2009. szeptember 24.)
   a Fidzsi-szigeteki Köztársasággal az AKCS–EK partnerségi megállapodás 96. cikke és a Fejlesztési Együttműködési Eszköz 37. cikke szerint folytatott konzultációk lezárásáról szóló 2007/641/EK tanácsi határozatban foglalt intézkedések alkalmazási időszakának meghosszabbításáról
   (2009/735/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel az egyrészről az afrikai, karibi és csendes-óceáni államok, másrészről az Európai Közösség és tagállamai között létrejött, 2000. június 23-án Cotonouban aláírt (1) és 2005. június 25-én Luxembourgban felülvizsgált (2) partnerségi megállapodásra (a továbbiakban: AKCS–EK partnerségi megállapodás) és különösen annak 96. cikkére,
   tekintettel a tagállamok kormányainak a Tanács keretében ülésező képviselői között létrejött, az AKCS–EK partnerségi megállapodás végrehajtása során hozandó intézkedésekről és követendő eljárásokról szóló belső megállapodásra (3) és különösen annak 3. cikkére,
   tekintettel a fejlesztési együttműködés finanszírozási eszközének (a továbbiakban: Fejlesztési Együttműködési Eszköz) létrehozásáról szóló, 2006. december 18-i 1905/2006/EK európai parlamenti és tanácsi rendeletre (4) és különösen annak 37. cikkére,
   tekintettel a Bizottság javaslatára,
   mivel:

               (1)

               Az AKCS–EK partnerségi megállapodás 9. cikkében említett alapvető elemeket megsértették.

               (2)

               A Fejlesztési Együttműködési Eszköz 3. cikkében foglalt értékeket megsértették.

               (3)

               2007. április 18-án, az AKCS–EK partnerségi megállapodás 96. cikke és a Fejlesztési Együttműködési Eszköz 37. cikke szerint megkezdődtek a hivatalos konzultációk az AKCS-országokkal és a Fidzsi-szigeteki Köztársasággal, amelyek során a Fidzsi-szigeteki hatóságok konkrét kötelezettségvállalásokat tettek az Európai Unió által azonosított problémák megoldására és a kötelezettségvállalások végrehajtására.

               (4)

               A (3) preambulumbekezdésben említett kötelezettségvállalások közül néhány tekintetében született néhány lényeges kezdeményezés. Ugyanakkor amellett, hogy az AKCS–EK partnerségi megállapodás és a Fejlesztési Együttműködési Eszköz alapvető elemeire vonatkozó számos fontos kötelezettségvállalás még végrehajtásra vár, a közelmúltban jelentős, kedvezőtlen irányú eseményekre is sor került számos kulcsfontosságú kötelezettségvállalás tekintetében, mint például az alkotmány hatályon kívül helyezése és a választások további jelentős késleltetése.

               (5)

               A 2007/641/EK határozat (5)2009. október 1-jén hatályát veszti.

               (6)

               Ezért a 2007/641/EK határozat hatályát helyénvaló meghosszabbítani,

         A KÖVETKEZŐKÉPPEN HATÁROZOTT:
   1. cikk
   A 2007/641/EK határozat a következőképpen módosul:

               1.

               A 3. cikk második bekezdése helyébe a következő szöveg lép:
               „Ez a határozat 2010. március 31-én hatályát veszti. A határozatot legalább hat hónaponként rendszeresen felül kell vizsgálni, illetve késedelem nélkül, amennyiben a Fidzsi-szigeteki Köztársaságban új fejleményekre kerül sor, vagy amennyiben az AKCS-országokkal és a Fidzsi-szigeteki Köztársasággal folytatott új hivatalos konzultációk erre okot adó, különleges kötelezettségvállalásokat eredményeznek.”

               2.

               A melléklet helyébe e határozat melléklete lép.

         2. cikk
   Ez a határozat az elfogadása napján lép hatályba.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2009. szeptember 24-én.

            a Tanács részéről

            az elnök

         M. OLOFSSON

      (1)  HL L 317., 2000.12.15., 3. o.

      (2)  HL L 287., 2005.10.28., 4. o.

      (3)  HL L 317., 2000.12.15., 376. o.

      (4)  HL L 378., 2006.12.27., 41. o.

      (5)  HL L 260., 2007.10.5., 15. o.

      MELLÉKLET

                  Őexcellenciája Ratu Epeli Nailatikau,

                  a Fidzsi-szigeteki Köztársaság ügyvezető elnöke

                  Suva

                  Fidzsi-szigeteki Köztársaság

            Tisztelt Alelnök Úr!
      Az Európai Unió nagy jelentőséget tulajdonít az AKCS–EK partnerségi megállapodás (a továbbiakban: Cotonoui Megállapodás) 9. cikkében és a Fejlesztési Együttműködési Eszköz 3. cikkében foglalt rendelkezéseknek. Az AKCS–EK partnerség az emberi jogok, a demokratikus alapelvek és a jogállamiság tiszteletben tartásán nyugszik, amely elvek a Cotonoui Megállapodás alapvető elemeiként, és ezáltal a közöttünk fennálló kapcsolatok alapjaként is szolgálnak.
      2006. december 11-én az Európai Unió Tanácsa elítélte a Fidzsi-szigeteken lezajlott katonai hatalomátvételt.
      Tekintettel arra, hogy a 2006. december 5-i katonai hatalomátvétel a Cotonoui Megállapodás 9. cikkében felsorolt alapvető elemek megsértését jelentette, az Európai Unió (a továbbiakban: Unió) az említett megállapodás 96. cikke szerint konzultációra kérte fel a Fidzsi-szigeteket, hogy az említett megállapodásban foglaltaknak megfelelően a helyzet alapos kivizsgálása céljából, és amennyiben szükséges, lépéseket tegyen annak orvoslására.
      E konzultációk hivatalos része 2007. április 18-án vette kezdetét Brüsszelben. Az Unió üdvözölte, hogy az ideiglenes kormány megerősített számos, az emberi jogok és az alapvető szabadságok, a demokratikus elvek és a jogállamiság tiszteletben tartása tekintetében tett kulcsfontosságú kötelezettségvállalást az alábbiak szerint és kedvező lépéseket javasolt a végrehajtásukra.
      Sajnálatos módon azóta egy sor olyan kedvezőtlen változásra került sor, különösen 2009 áprilisában, amelyekkel a Fidzsi-szigetek jelenleg kötelezettségvállalásainak egész sorát szegi meg. Ez közelebbről az alkotmány hatályon kívül helyezését, a parlamenti választások igen jelentős késleltetését és az emberi jogok megsértését jelenti. Noha a kötelezettségvállalások végrehajtása jelentősen késik, a kötelezettségvállalások többsége továbbra is kiemelten fontos a Fidzsi-szigetek jelenlegi helyzetét tekintve, így ezek jegyzékét e levélhez mellékeltük. Mivel a Fidzsi-szigetek úgy határozott, hogy számos kulcsfontosságú kötelezettségvállalást megsért, ez a Fidzsi-szigetek számára azzal jár, hogy kevesebb fejlesztési támogatásban részesül.
      A Cotonoui Megállapodás sarokkövét alkotó partnerség szellemében azonban az Unió kifejezi arra való hajlandóságát, hogy újabb hivatalos konzultációkba bocsátkozzon, amint ezek kedvező kimenetére ésszerű kilátás nyílik. Az ideiglenes miniszterelnök nemrégiben ismertette a reformok és választások ütemtervét. Az Unió továbbra is kész párbeszédet folytatni ezen ütemtervről, valamint kész fontolóra venni, hogy ez esetlegesen új konzultációk alapjául szolgálhat-e. Ennek megfelelően az Unió úgy határozott, hogy a Fidzsi-szigetekre vonatkozó meglévő megfelelő intézkedések hatályát meghosszabbítja, hogy ezáltal lehetőséget teremtsen az új konzultációkra. Mivel néhány vonatkozó intézkedés mára érvényét vesztette, az Unió arra a következtetésre jutott, hogy egyoldalú frissítésük helyett inkább a Fidzsi-szigetekkel folytatott új konzultációk lehetőségét tárná fel bővebben. Következésképpen különösen fontos, hogy az ideiglenes kormány elkötelezze magát az összes érintettet bevonó hazai politikai párbeszéd, valamint a jövőbeli ütemterv időkeretét érintő rugalmasság mellett. Míg az Unió álláspontját jelenleg és a jövőben is mindig a felülvizsgált Cotonoui Megállapodás alapvető elemei, valamint alapelvei, különösen a párbeszéd sarkalatos szerepe és a kölcsönös kötelezettségvállalások teljesítése fogják irányítani, hangsúlyozni kell, hogy nincsenek az Unió részéről előre eldöntött következtetések a jövőbeli konzultációk kimenetét illetően.
      Amennyiben az új konzultációk eredményeként jelentős kötelezettségvállalások születnek a Fidzsi-szigetek részéről, az Unió elkötelezi magát e megfelelő intézkedések mihamarabbi, kedvező felülvizsgálata mellett. Amennyiben ellenben a Fidzsi-szigeteken nem javul a helyzet, úgy ez a Fidzsi-szigetek számára azzal jár, hogy a fejlesztési alapokból még kevesebb támogatásban részesül.
      Amíg az új konzultációkra sor nem kerül, az Unió felkéri a Fidzsi-szigeteket, hogy folytassa és tegye intenzívebbé a fokozott politikai párbeszédet.
      A megfelelő intézkedések a következők:

                  —

                  ezentúl is nyújtható humanitárius segély és közvetlenül támogatható a civil társadalom,

                  —

                  folytatódhatnak a folyamatban lévő és/vagy előkészítés alatt álló, különösen a 8. és a 9. Európai Fejlesztési Alapból (a továbbiakban: EFA) támogatott együttműködési tevékenységek,

                  —

                  elvégezhető a 9. EFA záróértékelése,

                  —

                  folytathatók a demokráciához való visszatérést és a kormányzás javítását elősegítő együttműködési tevékenységek, feltéve, hogy nem lépnek fel rendkívül kivételes körülmények,

                  —

                  folytatódhat a 2006. évre szóló cukorreformot kísérő intézkedések végrehajtása; a Fidzsi-szigetek technikai szinten 2007. június 19-én aláírta a finanszírozási megállapodást, amely kapcsán megjegyzendő, hogy a megállapodás felfüggesztési záradékot tartalmaz,

                  —

                  az ideiglenes kormány 2007. június 19-én elfogadta a Csendes-óceáni Szigetek Fóruma független választási szakértőinek 2007. június 7-i jelentését, ami összhangban áll az ideiglenes kormány és az Unió által 2007. április 18-án közösen megállapított 1. kötelezettségvállalással, ebből következően folytatódhat a cukorreform 2008–2010. évre vonatkozó kísérő intézkedései többéves indikatív programjának kidolgozása, majd ezt követően sor kerülhet az aláírásra,

                  —

                  a 10. EFA-ra irányuló országstratégiai dokumentum és nemzeti indikatív program véglegesítése, technikai szintű aláírása és végrehajtása, az indikatív pénzügyi keret megállapítása, valamint az ennek az összegnek legfeljebb 25 %-át kitevő ösztönző részlet lehetséges elosztása az emberi jogok és a jogállamiság tekintetében tett vállalások tiszteletben tartásának függvényében történik, nevezetesen, hogy az ideiglenes kormány fenntartja az alkotmányt, a bírói testület függetlenségét teljes mértékben tiszteletben tartja, a 2007. szeptember 6-án újból bevezetett szükségállapotra vonatkozó szabályokat mielőbb visszavonja, a Fidzsi-szigetek jogszabályai szerinti különböző eljárások és fórumok keretében sor kerül az emberi jogok állítólagos megsértése valamennyi esetének kivizsgálására és az ideiglenes kormány minden erőfeszítést megtesz annak elkerülése érdekében, hogy a biztonsági ügynökségek megfélemlítést célzó nyilatkozatokat tegyenek,

                  —

                  a cukorágazatnak nyújtott 2007. évi juttatás kifizetésére nem kerül sor,

                  —

                  a cukorágazatnak nyújtott 2008. évi juttatást a választások hiteles és időben történő előkészítésére vonatkozó bizonyítékoktól függően bocsátják rendelkezésre a közösen megállapított kötelezettségvállalásoknak megfelelően, mégpedig az alkotmánnyal összhangban történő népszámlálás, a választókörzetek újbóli kijelölése és a választási reform tekintetében, továbbá ha intézkedéseket hoznak a választási iroda működésének biztosítására, beleértve egy választási felügyelő kinevezését is 2007. szeptember 30-ig, összhangban az alkotmánnyal,

                  —

                  a cukorágazatnak nyújtott 2009. évi juttatás rendelkezésre bocsátása egy legitim kormány kinevezésétől függ,

                  —

                  a cukorágazatnak nyújtott 2010. évi juttatás rendelkezésre bocsátása a cukorágazatnak nyújtott 2009. évi juttatás végrehajtása terén tett előrehaladástól és a demokratikus folyamat fenntartásától függ,

                  —

                  az e levélben ismertetett intézkedéseken túl mérlegelhető további támogatás nyújtása is kulcsfontosságú vállalások előkészítéséhez és végrehajtásához, különösen a választások előkészítése és/vagy megtartása terén,

                  —

                  érintetlen marad a regionális együttműködés, és benne a Fidzsi-szigetek részvétele,

                  —

                  a kötelezettségvállalások időben történő teljesítésétől függően folytatódhat az együttműködés az Európai Beruházási Bankkal és a Vállalkozásfejlesztési Központtal.

            A kötelezettségvállalások teljesítésének nyomon követése a monitoring terén tett kötelezettségvállalásokkal összhangban történik, a rendszeres párbeszéden, a küldöttségekkel folytatott együttműködésen és jelentéstételen keresztül, a mellékletben foglaltaknak megfelelően.
      Az Unió elvárja továbbá a Fidzsi-szigetektől, hogy teljes mértékben együttműködjön a Csendes-óceáni Szigetek Fórumával a jelentős személyek csoportja ajánlásainak végrehajtása terén, amelyeket a Külügyminiszterek Fóruma 2007. március 16-i vanuatuni ülésén hagyott jóvá.
      Az Európai Unió továbbra is szoros figyelemmel kíséri majd a Fidzsi-szigeteki helyzetet. A Cotonoui Megállapodás 8. cikke szerint a Fidzsi-szigetekkel megerősített politikai párbeszéd folyik majd az emberi jogok tiszteletben tartásának, a demokrácia visszaállításának és a jogállamiság tiszteletben tartásának biztosítása érdekében addig, amíg mindkét fél meg nem állapítja, hogy a megerősített jellegű párbeszéd elérte célját.
      Amennyiben az ideiglenes kormány által tett kötelezettségvállalások végrehajtásában megtorpanás, megszakítás vagy visszalépés következne be, az Unió fenntartja a megfelelő intézkedések kiigazításának jogát.
      Az Unió hangsúlyozza, hogy azok a privilégiumok, amelyeket a Fidzsi-szigetek az EU-val folytatott együttműködésben élvez, a Cotonoui Megállapodás alapvető elemeinek és a Fejlesztési Együttműködési Eszközben ismertetett értékek tiszteletben tartásától függenek. Az Unió meggyőzése érdekében arról, hogy az ideiglenes kormány teljes mértékben felkészült a kötelezettségvállalások teljesítésére, alapvető fontosságú mihamarabb és jelentősen előrehaladni e közösen megállapított kötelezettségvállalások terén.
      Tisztelettel:
      Kelt Brüsszelben,

            a Bizottság részéről

            a Tanács részéről

         Melléklet a melléklethez

            A FIDZSI-SZIGETEKI KÖZTÁRSASÁGGAL KÖZÖSEN MEGÁLLAPÍTOTT KÖTELEZETTSÉGVÁLLALÁSOK

         A.   A demokratikus elvek tiszteletben tartása

         1.   kötelezettségvállalás
         A Csendes-óceáni Szigetek Fórumának titkársága által kinevezett független ellenőrök által elvégzendő értékelés megállapításaitól függően 2007. március 1-től számítva 24 hónapon belül szabad és tisztességes parlamenti választásokra kerül sor. A választás előkészítését és megtartását közösen megállapított referenciaértékek alapján kísérik figyelemmel, illetve – szükség esetén – kiigazítják vagy módosítják. Ez különösen a következőket feltételezi:

                     —

                     2007. június 30-ig az ideiglenes kormány elfogadja az új parlamenti választásokat előkészítő különböző lépések végrehajtásának időpontjait meghatározó ütemtervet,

                     —

                     az ütemterv tartalmazza a népszámlálás, a választókörzetek újbóli kijelölése és a választási reform időpontjait,

                     —

                     a választókörzetek kijelölése és a választási reform az alkotmánnyal összhangban történik,

                     —

                     az alkotmánnyal összhangban intézkedéseket hoznak a választási iroda működésének biztosítására, beleértve a választási felügyelő 2007. szeptember 30-ig történő kinevezését is,

                     —

                     az alelnök kinevezése az alkotmánnyal összhangban történik.

               2.   kötelezettségvállalás
         Az ideiglenes kormány jelentős jogalkotási, adózási vagy egyéb politikai kezdeményezések, illetve változások elfogadásakor figyelembe veszi a civil társadalommal és más érintett érdekeltekkel folytatott konzultációkat.
         B.   Jogállamiság

         1.   kötelezettségvállalás
         Az ideiglenes kormány minden erőfeszítést megtesz annak megelőzése érdekében, hogy a biztonsági ügynökségek megfélemlítést célzó nyilatkozatokat tegyenek.
         2.   kötelezettségvállalás
         Az ideiglenes kormány megőrzi az 1997. évi alkotmányt, és garantálja az olyan alkotmányos intézmények rendes és független működését, mint a Fidzsi-szigeteki Emberi Jogi Bizottság, a Közszolgálati Bizottság és az Alkotmányos Szervek Bizottsága. A Főnökök Nagytanácsának függetlenségét és működését fenntartják.
         3.   kötelezettségvállalás
         Teljes mértékben tiszteletben tartják a bírói kar függetlenségét, és lehetővé teszik, hogy tevékenységét szabadon végezze, ítéleteit pedig valamennyi érintett fél tiszteletben tartja, vállalva különösen a következőket:

                     —

                     az ideiglenes kormány beleegyezik, hogy 2007. július 15-ig kinevezi az alkotmány 138. szakasza (3) bekezdése szerinti bíróságot,

                     —

                     a bírák kinevezése és/vagy felmentése ezentúl szigorúan az alkotmányos rendelkezésekkel és az eljárási szabályokkal összhangban történik,

                     —

                     az igazságszolgáltatás tevékenységeibe a hadsereg, a rendőrség és az ideiglenes kormány semmilyen formában nem avatkozik be, ideértve a jogászi hivatás teljes tiszteletben tartását is.

               4.   kötelezettségvállalás
         A korrupcióhoz kapcsolódó valamennyi büntetőjogi eljárás megfelelő igazságszolgáltatási útvonalakon keresztül történik, és a korrupció állítólagos eseteinek kivizsgálására felállított bármely szerv alkotmányos kereteken belül működik.
         C.   Emberi jogok és alapvető szabadságok

         1.   kötelezettségvállalás
         Az ideiglenes kormány megtesz valamennyi szükséges lépést annak elősegítésére, hogy az emberi jogok állítólagos megsértésének valamennyi esetét a Fidzsi-szigetek törvényei szerinti különböző eljárások és fórumok keretében vizsgálják ki.
         2.   kötelezettségvállalás
         Az ideiglenes kormány 2007 májusában tervezi a szükségállapotra vonatkozó szabályozások hatályon kívül helyezését, a nemzetbiztonságot, a közrendet és a biztonságot fenyegető veszélyektől függően.
         3.   kötelezettségvállalás
         Az ideiglenes kormány vállalja, hogy biztosítja a Fidzsi-szigeteki Emberi Jogi Bizottság teljes függetlenség mellett és az alkotmánnyal összhangban megvalósuló működését.
         4.   kötelezettségvállalás
         Az alkotmányban meghatározottak szerint teljes mértékben és minden formájában tiszteletben tartják a véleménynyilvánítás szabadságát és a sajtószabadságot.
         D.   A kötelezettségvállalások betartásának nyomon követése

         1.   kötelezettségvállalás
         Az ideiglenes kormány vállalja, hogy rendszeres párbeszédet folytat, amely lehetővé teszi a megtett haladás ellenőrzését, valamint azt, hogy az Európai Unió és az Európai Közösségek hatóságainak/képviselőinek teljes hozzáférést biztosít az emberi jogokkal, valamint a Fidzsi-szigeteki demokrácia és a jogállamiság békés helyreállításával kapcsolatos valamennyi információhoz.
         2.   kötelezettségvállalás
         Az ideiglenes kormány teljes mértékben együttműködik az Európai Unió és az Európai Közösségek részéről adott esetben érkező küldöttségekkel, amelyek a haladás értékelését és megfigyelését végzik.
         3.   kötelezettségvállalás
         Az ideiglenes kormány 2007. június 30-tól háromhavonta jelentést küld a Cotonoui Megállapodás alapvető elemei és a kötelezettségvállalások tekintetében tett előrehaladásról.
         Meg kell jegyezni, hogy bizonyos kérdések csak olyan pragmatikus megközelítésen keresztül kezelhetők hatékonyan, amely figyelembe veszi a jelen realitásait, és amely a jövőre összpontosít.


title: A Tanács határozata (1998. december 21.) az európai vadon élő növények, állatok és természetes élőhelyeik védelméről szóló berni egyezmény II. és III. függelékének az Egyezmény Állandó Bizottságának 17. ülésén elfogadott módosításainak jóváhagyásáról

text:
Fontos jogi nyilatkozat

|

31998D0746

Hivatalos Lap L 358 , 31/12/1998 o. 0114 - 0114

		A Tanács határozata(1998. december 21.)az európai vadon élő növények, állatok és természetes élőhelyeik védelméről szóló berni egyezmény II. és III. függelékének az Egyezmény Állandó Bizottságának 17. ülésén elfogadott módosításainak jóváhagyásáról(98/746/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 130s. cikkének (1) bekezdésére, 228. cikke (2) bekezdésének első mondatára és a 228. cikke (3) bekezdésének első albekezdésére,tekintettel a Bizottság javaslatára [1],tekintettel az Európai Parlament véleményére [2],mivel a 82/72/EGK határozat [3] értelmében az Európai Közösség az európai vadon élő növények, állatok és természetes élőhelyeik védelméről szóló Egyezményben Szerződő Fél;mivel a Közösségtől kapott alapvető támogatásnak köszönhetően az egyezmény II. függeléke két fajtával, III. függeléke pedig 22 fajtával bővült a Berni Egyezmény Állandó Bizottságának 1997. december 1-je és 5-e között Strasbourgban tartott 17. ülésén; mivel a Bizottság a Közösség nevében részt vett azon az ülésen;mivel e fajták közül kettővel a vadon élő madarak védelméről szóló, 1979. április 2-i 79/409/EGK tanácsi irányelv [4], és hárommal a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelv [5] foglalkozik;mivel az Egyezmény 17. cikke szerint az Egyezmény függelékeinek bármilyen módosítása valamennyi Szerződő Félre vonatkozóan hatályba lép, kivéve azokat a Szerződő Feleket, amelyek az állandó bizottság által való elfogadást követő három hónapon belül az említett cikk 3. bekezdésének megfelelően kifogást emelnek;mivel a Közösségnek az Egyezmény 17. cikke szerint jóvá kell hagynia az Egyezmény II. és III. függelékének az állandó bizottság 17. ülésén elfogadott említett módosítását,A KÖVETKEZŐKÉPPEN HATÁROZOTT:1. cikkJóváhagyásra kerül a vadon élő állatok és természetes élőhelyek megőrzéséről szóló egyezmény II. függelékének kiegészítése a Acipenser sturio, Puffinus yelkouan, Phalacrocorax aristotelis fajtákkal (a Földközi-tenger vidékén) és a Valencia leutourneuxi fajtával, valamint III. függelékének kiegészítése a Hippospongia communis, Spongia agaricina, Spongia officinalis, Spongia zimocca, Antipathes sp. plur, Corallium rubrun, Paracentrotus lividus, Homarus gammarus, Maja squinado, Palinurus elephas, Scyllarides latus, Scyllarides pigmaeus, Scyllarus arctus, Epinephelus marginatus, Isurus oxyrinchus, Lamna nasus, Mobula mobular, Prionace glauca, Raja alba, Scioena umbra, Squatina squatina és Umbrina cirrosa fajtákkal (mind a 22 fajta a Földközi-tenger vidékén).2. cikkEzt a határozatot az Európai Közösségek Hivatalos Lapjában kell kihirdetni.Kelt Brüsszelben, 1998. december 21-én.a Tanács részérőlaz elnökM. Bartenstein[1] HL C 116., 1998.4.16., 24. o.[2] HL C 328., 1998.10.26., 81. o.[3] HL L 38., 1982.2.10., 1. o.[4] HL L 103., 1979.4.25., 1. o. A legutóbb a 97/49/EK irányelvvel (HL L 223., 1997.8.13., 9. o.) módosított irányelv.[5] HL L 206., 1992.7.22., 7. o. A legutóbb a 97/62/EK (HL L 305., 1997.11.8., 42. o.) irányelvvel módosított irányelv.--------------------------------------------------


title: Az Európai Parlament és a Tanács 1855/2006/EK határozata ( 2006. december 12. ) a Kultúra program (2007–2013) létrehozásáról

text:
               27.12.2006

               HU

               Az Európai Unió Hivatalos Lapja

               L 372/1

      AZ EURÓPAI PARLAMENT ÉS A TANÁCS 1855/2006/EK HATÁROZATA

   (2006. december 12.)
   a Kultúra program (2007–2013) létrehozásáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre, és különösen annak 151. cikke (5) bekezdésének első francia bekezdésére,
   tekintettel a Bizottság javaslatára,
   tekintettel a Régiók Bizottságának véleményére (1),
   a Szerződés 251. cikkében megállapított eljárásnak megfelelően (2),
   mivel:

               (1)

               A kulturális együttműködés és cserék előmozdítása alapvető fontosságú Európa kulturális és nyelvi sokszínűségének tiszteletben tartásához és támogatásához, valamint az európai polgárok Európa más kultúráiról szerzett ismereteinek bővítéséhez, párhuzamosan a saját közös európai kulturális örökség-tudatuk erősítésével. A kulturális és nyelvi együttműködés és sokszínűség támogatása, azáltal hogy ösztönzi az európai polgárok közvetlen részvételét az integráció folyamatában, egyben ahhoz is hozzájárul, hogy az európai polgárság kézzelfogható realitássá váljon.

               (2)

               Az európai kulturális sokszínűség megőrzését, valamint közös kulturális elemeinek és kulturális örökségének előmozdítását célzó kultúrpolitika hozzájárulhat ahhoz, hogy az Európai Uniót a világban nagyobb figyelem övezze.

               (3)

               Annak érdekében, hogy a polgárok elkötelezzék magukat az európai integráció mellett, és abban teljes mértékben részt vegyenek, még inkább rá kell világítani közös kulturális értékeikre és gyökereikre, amelyek meghatározó összetevői identitásuknak, valamint a szabadságon, méltányosságon, demokrácián, az emberi méltóság és sérthetetlenség tiszteletben tartásán, tolerancián és szolidaritáson alapuló társadalomhoz való tartozásuknak, teljes mértékben összhangban az Európai Unió alapjogi chartájában foglaltakkal.

               (4)

               Alapvető fontosságú a kulturális ágazat hozzájárulása és szerepvállalása a szélesebb körű európai politikai fejleményekben. A kulturális ágazat saját jogon működő jelentős munkaadó, továbbá egyértelmű kapcsolat áll fenn a kulturális beruházások és a gazdasági fejlődés között, következésképpen lényeges a kulturális politikák megerősítése regionális, nemzeti és európai szinten is. Ennek megfelelően erősíteni kell a kulturális ágazatok szerepét a lisszaboni stratégia keretében folyó fejleményekben, mivel ezen ágazatok jelentősen, növekvő mértékben járulnak hozzá az európai gazdasághoz.

               (5)

               Szükség van továbbá az aktív polgárság előmozdítására és a kirekesztés valamennyi formája ellen folytatott küzdelem megerősítésére, beleértve a rasszizmus és az idegengyűlölet elleni küzdelmet is. A kultúra elérhetőségének javítása a lehető legszélesebb rétegek számára a szociális kirekesztés elleni küzdelem egyik formája lehet.

               (6)

               A Szerződés 3. cikke kimondja, hogy a Közösség az abban a cikkben említett tevékenység folytatása során törekszik az egyenlőtlenségek kiküszöbölésére, valamint a férfiak és a nők közötti egyenlőség előmozdítására.

               (7)

               A Kaleidoscope, Ariane és Raphael kulturális programok, majd a Kultúra 2000 program – amelyeket a 719/96/EK (3), a 2085/97/EK (4), a 2228/97/EK (5) és az 508/2000/EK (6) határozatok hoztak létre – a kultúra területén a közösségi tevékenység végrehajtásának ígéretes szakaszait jelentették. Ennélfogva számottevő tapasztalat gyűlt össze, különösen az említett kulturális programok értékelésének köszönhetően. Ezen értékelések és az érdekelt felekkel folytatott konzultáció eredményeire, valamint az európai intézmények munkáira támaszkodva a Közösség kulturális tevékenységét most racionalizálni kell, és meg kell erősíteni. Létre kell hozni tehát egy e célt szolgáló programot.

               (8)

               Az európai intézmények számos alkalommal nyilatkoztak a Közösség kulturális tevékenységét és a kulturális együttműködés kihívásait érintő témákban: különösen a Tanács az európai kulturális együttműködéssel kapcsolatos új munkatervről szóló, 2002. június 25-i állásfoglalásában (7) és az európai kulturális együttműködéssel kapcsolatos munkaterv végrehajtásáról szóló, 2002. december 19-i állásfoglalásában (8), az Európai Parlament az Európai Unióban a kulturális együttműködésről szóló, 2001. szeptember 5-i állásfoglalásában (9), a Kultúra 2000 program végrehajtásáról szóló, 2002. február 28-i állásfoglalásában (10), a kibővült Európában a színház és az előadóművészetek jelentőségéről és dinamizmusáról szóló, 2002. október 22-i állásfoglalásában (11), a kulturális ágazatokról szóló, 2003. szeptember 4-i állásfoglalásában (12), valamint a Régiók Bizottsága a Kultúra 2000 program meghosszabbításáról szóló, 2003. október 9-i véleményében.

               (9)

               A Tanács a fenti állásfoglalásaiban hangsúlyozta, hogy a kultúra vonatkozásában közösségi szinten koherensebb megközelítési módot kell alkalmazni, és hogy az európai kulturális együttműködés összefüggésében az európai hozzáadott érték alapvető fontosságú és meghatározó fogalom, valamint a kultúra területén folytatott közösségi tevékenységeknek is általános feltétele.

               (10)

               Annak érdekében, hogy Európa népeinek közös kulturális térsége valósággá váljon, elő kell mozdítani a kultúra szereplőinek nemzetek közötti mobilitását, a művek és a művészeti, illetve kulturális termékek nemzetek közötti áramlását, valamint ösztönözni kell a párbeszédet és kulturális cseréket.

               (11)

               A Tanács 2005-2006. évi kulturális munkatervről szóló 2004. november 16-i következtetéseiben, az Európai Parlament kulturális ágazatokról szóló 2003. szeptember 4-i állásfoglalásában, és az Európai Gazdasági és Szociális Bizottság az európai kulturális iparágakról szóló 2004. január 28-i véleményében kifejezte azon nézetét, miszerint jobban figyelembe kell venni a nem audiovizuális kulturális ágazatok egyedi gazdasági és társadalmi vonásait. Az új program figyelembe veszi a 2002–2004 között támogatott, a kulturális együttműködést előkészítő fellépéseket.

               (12)

               Ezzel összefüggésben elő kell segíteni a kulturális szereplők fokozott együttműködését olyan többéves együttműködési projektek létrehozására ösztönözve őket, amelyek lehetővé teszik a közös tevékenységek kialakítását, a tényleges európai hozzáadott értékkel bíró, fokozottan célirányos tevékenységek támogatását, a jelképes kulturális események felkarolását, az európai kulturális együttműködési szervezetek támogatását, továbbá az európai érdeklődésre számot tartó témakörökben végzett elemző munkának, az európai kulturális együttműködés területén az információk összegyűjtésének és terjesztésének, a projektek hatásának maximalizálását célzó tevékenységek támogatásának és az európai kultúrpolitika kidolgozásának ösztönzését.

               (13)

               Az Európa kulturális fővárosa eseménysorozat 2007-2019. évekre szóló közösségi fellépésének megállapításáról szóló, 2006. október 24-i 1622/2006/EK európai parlamenti és tanácsi határozat (13) alapján az európai polgárok körében nagy érdeklődésre számot tartó és a közös kulturális térséghez való tartozás érzését erősítő eseménysorozatot jelentős összegekkel kell támogatni. Az eseménysorozattal kapcsolatban a hangsúlyt a transzeurópai kulturális együttműködésre kell helyezni.

               (14)

               A kultúra terén európai szintű tevékenységet folytató szervezeteket támogató közösségi cselekvési program létrehozásáról szóló, 2004. április 21-i 792/2004/EK európai parlamenti és tanácsi határozat (14) keretében szerzett tapasztalatokra támaszkodva támogatni kell azoknak a szervezeteknek a működését, amelyek az európai kulturális együttműködés érdekében tevékenykednek, és amelyek így az európai kultúra „nagyköveteinek” szerepét töltik be.

               (15)

               A szólásszabadság elvének tiszteletben tartása mellett a programnak hozzá kell járulnia az Európai Unió azon erőfeszítéseihez, amelyek célja a fenntartható fejlődés támogatása és a hátrányos megkülönböztetés valamennyi formája elleni küzdelem előmozdítása.

               (16)

               Az Európai Unió tagjelölt országainak és az EGT-tag EFTA-államoknak lehetőségük van arra, hogy – az ezen országokkal kötött megállapodásoknak megfelelően – részt vegyenek a közösségi programokban.

               (17)

               A 2003. június 19-2003. június 19-i Európai Tanács elfogadta a „Thesszaloniki cselekvési program a Nyugat-Balkánért: tovább az európai integráció útján” című dokumentumot, amely előirányozza, hogy a stabilizációs és társulási folyamatban részt vevő országok számára – a Közösség és ezen országok között aláírandó keretmegállapodások alapján – meg kell nyitni a közösségi programokat. Ezen országoknak lehetővé kell tenni – a költségvetési megfontolások vagy politikai prioritások függvényében –, hogy amennyiben kívánják, a programban részt vegyenek, vagy a két fél között megállapítandó kiegészítő előirányzatok és különleges eljárások alapján egy korlátozottabb együttműködési formában részesüljenek.

               (18)

               A programnak azt is lehetővé kell tennie, hogy más, a Közösséggel kulturális rendelkezéseket tartalmazó megállapodásokat kötött harmadik országokkal – a közösen elfogadandó eljárások szerint – együtt lehessen működni.

               (19)

               A közösségi tevékenység hozzáadott értékének növelése érdekében a Szerződés 151. cikke (4) bekezdésének figyelembevételével biztosítani kell az e határozat keretében folytatott tevékenységek, valamint más, vonatkozó közösségi politikák, fellépések és eszközök koherenciáját és egymást kiegészítő jellegét. Különös figyelmet kell fordítani a közösségi intézkedések közötti kapcsolatokra a kultúra és az oktatás terén, valamint azon intézkedésekre, amelyek a helyes gyakorlat cseréjét és európai szinten szorosabb együttműködést ösztönöznek.

               (20)

               A közösségi támogatás végrehajtásával kapcsolatban figyelembe kell venni az európai kulturális ágazat sajátos jellegét, és különösen ügyelni kell arra, hogy a közigazgatási és pénzügyi eljárások a lehető legegyszerűbbek legyenek, és megfeleljenek a kitűzött céloknak, valamint a kulturális ágazat gyakorlatainak és fejlődésének.

               (21)

               A Bizottság, a tagállamok és a kulturális kapcsolattartó pontok azon munkálkodnak, hogy a kisebb szereplőket a többéves együttműködési projektekben fokozottabb részvételre ösztönözzék, és előmozdítsák a projektek potenciális részeseinek egymásra találását célzó szervezeti tevékenységeket.

               (22)

               A programnak egyesítenie kell mindazon különleges tulajdonságokat és szakértelmet, melyet a kulturális szereplők Európa-szerte képviselnek. Azon tagállam vagy részt vevő ország esetében, ahol a kulturális szereplők részvételi aránya alacsony, szükség esetén a Bizottság és a tagállamok a részvételt segítő intézkedéseket hozhatnak.

               (23)

               Ezt a programot a kiigazítások, különösen az intézkedések végrehajtásának prioritásai terén történő kiigazítások érdekében helyénvaló a Bizottságnak és a tagállamoknak együttműködve folyamatosan nyomon követnie és értékelnie. Az értékelés magában foglalja a független és pártatlan szervezetek által végzett külső értékelést is.

               (24)

               A program nyomon követésével és értékelésével kapcsolatos eljárásoknak konkrét, mérhető, teljesíthető, releváns és időhöz kötött célkitűzéseken és mutatókon kell alapulniuk.

               (25)

               A szabálytalanságok és csalások megelőzése, az elveszett, jogtalanul kifizetett vagy felhasznált alapok visszaszerzése érdekében megfelelő intézkedéseket kell végrehajtani.

               (26)

               Helyénvaló létrehozni a kulturális együttműködéshez egy egységes finanszírozási és tervezési eszközt, a Kultúra programot a 2007. január 1-től2013. december 31-ig terjedő időszakra.

               (27)

               Ez a határozat a program teljes időtartamára meghatároz egy olyan pénzügyi keretösszeget, amely az éves költségvetési eljárás során a költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság közötti 2006. május 17-i intézményközi megállapodás (15) 37. pontja szerinti elsődleges hivatkozási alapot jelenti a költségvetési hatóság számára.

               (28)

               Az e határozat végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (16) összhangban kell elfogadni.

               (29)

               Az e határozat pénzügyi végrehajtásához szükséges intézkedéseket az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelettel (a továbbiakban: költségvetési rendelet) (17), valamint az 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendelettel (18) összhangban kell elfogadni.

               (30)

               A közösségi fellépés a kulturális együttműködés területén folytatott nemzeti vagy regionális tevékenységeket egészíti ki. Mivel e határozat céljait, nevezetesen a közös kulturális örökségünkön alapuló európai kulturális térség erősítését (az európai kulturális szereplők nemzetek közötti mobilitása, a műalkotások és a kulturális, illetve művészeti termékek nemzetek közötti áramlása, valamint a kultúrák közötti párbeszéd) transznacionális jellegüknél fogva a tagállamok nem tudják kielégítően megvalósítani, és ezért a fellépés léptéke és hatása miatt azok közösségi szinten jobban megvalósíthatók, a Közösség intézkedéseket hozhat a Szerződés 5. cikkében foglalt szubszidiaritás elvének megfelelően. Az e cikkben foglalt arányosság elvének megfelelően ez a határozat nem lépi túl az e célok eléréséhez szükséges mértéket.

               (31)

               Átmeneti rendelkezéseket kell megállapítani annak érdekében, hogy egyrészről az 508/2000/EK és a 792/2004/EK határozattal létrehozott programok, másrészről az e határozattal létrehozott program közötti átmenet zökkenőmentes legyen,

         A KÖVETKEZŐKÉPPEN HATÁROZOTT:
   1. cikk
   A program létrehozása és időtartama
   (1)   Ez a határozat létrehozza a Kultúra programot, (a továbbiakban: a program), mint a kultúra területén hozott közösségi intézkedések egységes, többéves, valamennyi kulturális ágazat és a kulturális szereplők valamennyi kategóriája számára nyitott programját.
   (2)   A programot a 2007. január 1. és 2013. december 31. közötti időszakban kell végrehajtani.
   2. cikk
   A program költségvetése
   (1)   A program 1. cikkben említett időszakban történő végrehajtására megállapított pénzügyi keretösszeg 400 millió EUR.
   (2)   Az éves előirányzatokat a pénzügyi terv keretén belül a költségvetési hatóság engedélyezi.
   3. cikk
   Célok
   (1)   A program általános célja, hogy – az európai polgárság kialakulásának elősegítése érdekében és a programban részt vevő országok alkotói, kulturális szereplői és kulturális intézményei közötti kulturális együttműködés fejlesztésével – hozzájáruljon az európaiak közös kulturális örökségén alapuló egységes kulturális térségének előtérbe helyezéséhez. A programban a nem audiovizuális kulturális ágazatok vehetnek részt, különösen a kulturális kisvállalkozások, amennyiben azok non-profit kulturális minőségben működnek.
   (2)   A program konkrét céljai a következők:

               a)

               a kulturális szereplők nemzetek közötti mobilitásának elősegítése;

               b)

               a művek és a művészeti, illetve kulturális termékek nemzetek közötti áramlásának ösztönzése;

               c)

               a kultúrák közötti párbeszéd előmozdítása.

         4. cikk
   Cselekvési területek
   (1)   A program célkitűzéseit a következő, a mellékletben ismertetett intézkedések végrehajtásával kell elérni:

               a)

               az alábbi kulturális tevékenységek támogatása:

                           —

                           többéves együttműködési projektek,

                           —

                           együttműködési intézkedések,

                           —

                           különleges tevékenységek;

               b)

               európai szinten működő kulturális szervezetek támogatása;

               c)

               az európai kulturális együttműködés és az európai kultúrpolitika kidolgozása területén az elemző munkáknak, az információk összegyűjtésének és terjesztésének, valamint a projektek hatását maximalizáló tevékenységeknek a támogatása.

         (2)   E tevékenységeket a mellékletben szereplő rendelkezésekkel összhangban kell végezni.
   5. cikk
   Harmadik országokat érintő rendelkezések
   (1)   A programban az alábbi országok is részt vehetnek:

               a)

               az EGT-tag EFTA-államok, az EGT-megállapodás rendelkezéseinek megfelelően;

               b)

               az előcsatlakozási stratégiában részt vevő uniós tagjelölt országok, a keretmegállapodásban megállapított általános elvekkel és ezen országok közösségi programokban való részvételére vonatkozó feltételekkel és általános eljárásokkal összhangban;

               c)

               a nyugat-balkáni országok a közösségi programokban való részvételükről rendelkező keretmegállapodásokban ezen országokkal közösen megállapított eljárások szerint.

         Az e bekezdésben említett országok teljes mértékben részt vesznek a programban, feltéve, hogy a szükséges feltételek teljesülnek és a kiegészítő előirányzatok kifizetésre kerülnek.
   (2)   A programban olyan harmadik országok is részt vehetnek – a két fél között megállapítandó kiegészítő előirányzatok és különleges eljárások alapján –, amelyek az Európai Közösséggel kulturális záradékokat tartalmazó társulási vagy együttműködési megállapodásokat kötöttek.
   Azok az (1) bekezdés c) pontjában említett nyugat-balkáni országok, amelyek nem kívánnak teljes mértékben részt venni a programban, az e bekezdésben említett feltételek mellett azzal együttműködhetnek.
   6. cikk
   Együttműködés a nemzetközi szervezetekkel
   A program lehetővé teszi a kultúra területén hatáskörrel rendelkező nemzetközi szervezetekkel – így az UNESCO-val vagy az Európa Tanáccsal – való együttműködést együttes finanszírozás alapján és az egyes intézményeknek vagy szervezeteknek a 4. cikkben említett tevékenységek megvalósítására irányadó saját szabályaival összhangban.
   7. cikk
   A program és egyéb közösségi eszközök kiegészítő jellege
   A Bizottság gondoskodik arról, hogy a program kapcsolódjon más, különösen a strukturális alapok révén, és az oktatás, a szakképzés, a kutatás, az információs társadalom, az állampolgárság, az ifjúság, a sport, a nyelvek, a társadalmi befogadás, az EU külkapcsolatai terén, valamint a diszkrimináció valamennyi formája elleni küzdelem területén hozott közösségi eszközökhöz.
   8. cikk
   Végrehajtás
   (1)   A program tárgyát képező közösségi fellépéseknek a – melléklettel összhangban történő – végrehajtásáról a Bizottság gondoskodik.
   (2)   A 9. cikk (2) bekezdésében említett eljárással összhangban a következő intézkedéseket kell elfogadni:

               a)

               az éves munkaprogram, beleértve a prioritásokat, a kiválasztási kritériumokat és eljárásokat is;

               b)

               az éves költségvetés és a pénzalapok részletes elosztása a program különböző fellépései között;

               c)

               a program nyomon követésével és értékelésével kapcsolatos eljárások;

               d)

                     a 4. cikk (1) bekezdés a) pont 1. franciabekezdése
                   értelmében a Közösség által nyújtandó pénzügyi
                     támogatás: összegek
                  , időtartam, elosztás és kedvezményezettek.

         (3)   Minden más, e határozat végrehajtásához szükséges intézkedést a 9. cikk (3) bekezdésében említett eljárással összhangban kell meghozni.
   9. cikk
   A bizottság
   (1)   A Bizottságot munkájában egy bizottság segíti.
   (2)   Az e bekezdésre történő hivatkozás esetén az 1999/468/EK határozat 4. és 7. cikkét kell alkalmazni, annak 8. cikke rendelkezéseinek figyelembevételével.
   Az 1999/468/EK határozat 4. cikke (3) bekezdésében említett határidő két hónap.
   (3)   Az e bekezdésre történő hivatkozás esetén az 1999/468/EK határozat 3. és 7. cikkét kell alkalmazni, annak 8. cikke rendelkezéseinek figyelembevételével.
   (4)   A bizottság elfogadja eljárási szabályzatát.
   10. cikk
   Kulturális kapcsolattartási pontok
   (1)   A melléklet I.3.1. szakaszában meghatározott kulturális kapcsolattartási pontok a programra vonatkozó információk nemzeti szinten történő terjesztésének végrehajtó szerveiként járnak el a költségvetési rendelet 54. cikke (2) bekezdése c) pontjára és (3) bekezdésére is figyelemmel.
   (2)   A kulturális kapcsolattartási pontoknak az alábbi kritériumoknak kell megfelelniük:

               a)

               megfelelő létszámú személyzettel rendelkeznek, amely birtokában van a feladatok ellátásához szükséges szakmai képesítésnek és a nemzetközi együttműködési környezetben végzett munkához szükséges nyelvismeretnek;

               b)

               megfelelő infrastruktúrával rendelkeznek, különösen az információs és kommunikációs technológia tekintetében;

               c)

               olyan igazgatási környezetben működnek, amely lehetővé teszi számukra feladataik megfelelő elvégzését és mindenfajta érdekellentét elkerülését.

         11. cikk
   Pénzügyi rendelkezések
   (1)   A pénzügyi támogatásokat jogi személyeknek ítélik oda. A költségvetési rendelet 114. cikke (1) bekezdésének alapján bizonyos esetekben természetes személyek is kaphatnak támogatást. A Bizottság díjakat is odaítélhet természetes vagy jogi személyeknek a program keretében végrehajtott tevékenységekért vagy projektekért. A tevékenység jellegétől függően engedélyezhető az átalányfinanszírozás, illetve a termékegységre vetített költségskála alkalmazása.
   (2)   A Bizottság a kedvezményezettek és a fellépések jellegétől függően határozhat úgy, hogy azok mentesülnek a fellépés vagy a munkaprogram megfelelő végrehajtásához szükséges szakmai alkalmasság és képesítés ellenőrzése alól.
   (3)   Európa Kulturális Fővárosainak egyes, az 1419/1999/EK európai parlamenti és tanácsi határozat szerint meghatározott konkrét tevékenységei támogatásban vagy díjban részesülhetnek.
   12. cikk
   Hozzájárulás más közösségi célokhoz
   A program hozzájárul a Közösség keresztirányú céljainak erősítéséhez, különösen azáltal, hogy:

               a)

               előmozdítja a szólásszabadság alapelvének érvényesülését;

               b)

               ösztönzi a fenntartható fejlődéshez való hozzájárulás jelentőségének tudatosítását;

               c)

               törekszik a kölcsönös megértés és tolerancia előmozdítására az Európai Unióban;

               d)

               hozzájárul a megkülönböztetés valamennyi, nemen, faji vagy etnikai származáson, valláson vagy meggyőződésen, fogyatékosságon, koron vagy szexuális irányultságon alapuló formájának felszámolásához.

         A program, valamint a harmadik országokkal való kulturális együttműködés területén folytatott közösségi politikák közötti összhang és ezek egymást kiegészítő jellege különleges figyelmet kap.
   13. cikk
   Nyomon követés és értékelés
   (1)   A Bizottság gondoskodik annak folyamatos nyomon követéséről, hogy a program miként felel meg céljainak. A nyomon követés és értékelés folyamatának eredményeit a program végrehajtása során figyelembe kell venni.
   A nyomon követés különösen a (3) bekezdés a) és c) pontjában említett jelentések elkészítését is magában foglalja.
   A program konkrét céljai a nyomon követési jelentések eredményei alapján felülvizsgálhatóak, a Szerződés 251. cikkében megállapított eljárásnak megfelelően.
   (2)   A Bizottság gondoskodik a program rendszeres, külső és független értékeléséről.
   (3)   A Bizottság az Európai Parlamentnek, a Tanácsnak, az Európai Gazdasági és Szociális Bizottságnak, valamint a Régiók Bizottságának benyújtja:

               a)

               az elért eredményeket, valamint e program végrehajtásának minőségi és mennyiségi vonatkozásait értékelő időközi jelentést legkésőbb 2010. december 31-ig;

               b)

               e program folytatásáról szóló közleményt legkésőbb 2011. december 31-ig;

               c)

               egy utólagos értékelő jelentést legkésőbb 2015. december 31-ig.

         14. cikk
   Átmeneti rendelkezések
   Az 508/2000/EK és a 792/2004/EK határozatok alapján 2006. december 31. előtt megkezdett tevékenységeket lezárásukig kell folytatni, az e határozatok rendelkezéseinek megfelelően.
   Az 508/2000/EK határozat 5. cikke alapján létrehozott bizottságot az e határozat 9. cikke alapján létrehozott bizottság váltja fel.
   15. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Strasbourgban, 2006. december 12.

            az Európai Parlament részéről

            elnök

         J. BORRELL FONTELLES

            a Tanács részéről

            elnök

         M. PEKKARINEN

      (1)  HL C 164., 2005.7.5., 65. o.

      (2)  Az Európai Parlament 2005. október 25-i álláspontja (HL C 272. E, 2006.11.9., 233. o.), a Tanács 2006. július 18-i közös álláspontja (HL C 238. E, 2006.10.3., 18. o.) és az Európai Parlament 2006. október 24-i álláspontja (a Hivatalos Lapban még nem tették közzé). A Tanács 2006. december 11-i határozata.

      (3)  Az Európai Parlament és a Tanács 1996. március 29-i 719/96/EK határozata az európai dimenziójú kulturális és művészeti tevékenységek támogatására irányuló program (Kaleidoscope) létrehozásáról (HL L 99., 1996.4.20., 20. o.). A legutóbb a 477/1999/EK határozattal (HL L 57., 1999.3.5., 2. o.) módosított határozat.

      (4)  Az Európai Parlament és a Tanács 1997. október 6-i 2085/97/EK határozata a könyvek és az olvasás, beleértve a fordítást, támogatására irányuló program (Ariane program) létrehozásáról (HL L 291., 1997.10.24., 26. o.). A legutóbb a 476/1999/EK határozattal (HL L 57., 1999.3.5., 1. o.) módosított határozat.

      (5)  Az Európai Parlament és a Tanács 1997. október 13-i 2228/97/EK határozata a kulturális örökségre vonatkozó közösségi cselekvési program létrehozásáról (Raphael program) (HL L 305., 1997.11.8., 31. o.). Az 508/2000/EK határozattal (HL L 63., 2000.3.10., 1. o.) hatályon kívül helyezett határozat.

      (6)  Az Európai Parlament és a Tanács 2000. február 14-i 508/2000/EK határozata a Kultúra 2000 program létrehozásáról (HL L 63., 2000.3.10., 1. o.). A legutóbb a 885/2004/EK rendelettel (HL L 168., 2004.5.1., 1. o.) módosított határozat.

      (7)  HL C 162., 2002.7.6., 5. o.

      (8)  HL C 13., 2003.1.18., 5. o.

      (9)  HL C 72. E, 2002.3.21., 142. o.

      (10)  HL C 293. E, 2002.11.28., 105. o.

      (11)  HL C 300. E, 2003.12.11., 156. o.

      (12)  HL C 76. E, 2004.3.25., 459. o.

      (13)  HL L 304., 2006.11.3., 1. o.

      (14)  HL L 138., 2004.4.30., 40. o.

      (15)  HL C 139., 2006.6.14., 1. o.

      (16)  HL L 184., 1999.7.17., 23. o. A 2006/512/EK határozattal (HL L 200., 2006.7.22., 11. o.) módosított határozat.

      (17)  HL L 248., 2002.9.16., 1. o.

      (18)  HL L 357., 2002.12.31., 1. o. A legutóbb az 1248/2006/EK, Euratom rendelettel (HL L 227., 2006.8.19., 3. o.) módosított rendelet.

      MELLÉKLET
      I.   A TEVÉKENYSÉGEK ÉS ESEMÉNYEK ISMERTETÉSE
      1.   Első terület: kulturális fellépések támogatása
      1.1.   Többéves együttműködési projektek
      A program támogatja a fenntartható, strukturált kulturális együttműködési projekteket a kulturális szereplők által Európa-szerte képviselt különleges tulajdonságok és szakértelem egyesítése érdekében. E támogatás arra szolgál, hogy elősegítse az együttműködési projektek beindulását és strukturálódását, vagy földrajzi terjeszkedését. A cél az együttműködési projektek az irányú ösztönzése, hogy fenntartható alapokat hozzanak létre, és pénzügyi önállóságra tegyenek szert.
      Az egyes együttműködési projektek a programban részt vevő hat különböző ország legalább hat kulturális szervezetének bevonásával jönnek létre. Céljuk egy vagy több ágazat különféle szervezeteinek összefogása, különböző – ágazati vagy ágazatközi természetű, de mindenképpen közös célt követő – többéves tevékenységek érdekében.
      Az egyes együttműködési projektek számos strukturált, több évet átívelő kulturális tevékenység megvalósítására törekszenek. Ezen tevékenységeket a közösségi finanszírozás teljes időtartama alatt kell végrehajtani. A tevékenységeknek a 3. cikk (2) bekezdésében meghatározott három konkrét cél közül legalább kettőt kell érinteniük. Prioritást élveznek azok az együttműködési projektek, amelyek az említett cikkben megjelölt mindhárom konkrét célhoz kapcsolódó tevékenységeket kívánnak folytatni.
      Az együttműködési projekteket pályázati felhívás útján választják ki a költségvetési rendeletre is figyelemmel. Ebben az összefüggésben a kiválasztás – többek között – a társszervezőknek a tevékenységi területükön elismert szakértelme, a javasolt tevékenységek megvalósítását célzó pénzügyi és működési kapacitásuk, a tevékenységek minősége, továbbá a program – a 3. cikkben meghatározott – általános és konkrét céljának való megfelelés mértéke alapján történik.
      Az együttműködési projekteket együttműködési megállapodás alapján kell létrehozni, vagyis olyan közös dokumentum alapján, amely valamelyik részt vevő országban jogilag elfogadott, és amelyet valamennyi társszervező aláír.
      A közösségi támogatás nem haladhatja meg a projekt költségvetésének 50 %-át és egyúttal degresszív jellegű. Az egy-egy együttműködési projekt összes tevékenységére megítélhető éves támogatás összege nem haladhatja meg az 500 000 EUR-t. E támogatás háromtól öt évig terjedő időtartamra szól.
      Tájékoztató jelleggel: a program összköltségvetésének hozzávetőlegesen 32 %-a fordítandó e támogatástípusra.
      1.2.   Együttműködési intézkedések
      A program támogatja az európai szereplők közötti ágazati és ágazatközi kulturális együttműködési fellépéseket. Prioritást élvez a kreativitás és az innováció. Különösen azokat a fellépéseket ösztönzik, amelyek célja hosszabb távra szóló együttműködések kidolgozása.
      Minden egyes fellépés kidolgozása és megvalósítása partnerségben történik, és ebben három különböző részt vevő ország legalább három kulturális szereplője vállal részt, függetlenül attól, hogy e szereplők egy vagy több ágazatot képviselnek.
      A fellépések kiválasztására a költségvetési rendelet értelmében kiírt pályázati felhívásokat követően kerül sor. Ebben az összefüggésben a kiválasztás a társszervezők elismert szakértelme, a javasolt tevékenységek megvalósítását célzó pénzügyi és működési kapacitásuk és a tevékenységek minősége, továbbá a program – a 3. cikkben meghatározott – általános és konkrét céljának való megfelelés mértéke alapján történik.
      A közösségi támogatás nem haladhatja meg a projekt költségvetésének 50 %-át. A támogatás összege nem lehet kevesebb 50 000 EUR-nál és nem haladhatja meg a 200 000 EUR-t. E támogatás legfeljebb 24 hónapra szól.
      E fellépésre megállapított, a kulturális szereplőknek a projektek beterjesztéséhez szükséges minimum-létszámára, valamint a közösségi támogatás legkisebb és legnagyobb összegére vonatkozó feltételek a műfordítás sajátos feltételeinek figyelembe vétele érdekében kiigazíthatóak.
      Tájékoztató jelleggel: a program összköltségvetésének hozzávetőlegesen 29 %-a fordítandó e támogatástípusra.
      1.3.   Különleges fellépések
      A program különleges fellépéseket is támogat. E különleges fellépéseknek nagyszabásúaknak és sokoldalúaknak kell lenniük, Európa népeinek körében nagy visszhangot kell kiváltaniuk, és hozzá kell járulniuk az egyazon közösséghez tartozás érzésének erősítéséhez, a tagállamok kulturális sokszínűsége iránti fogékonyság növeléséhez, valamint a kultúrák közötti és nemzetközi párbeszédhez. A 3. cikkben meghatározott három konkrét cél közül legalább kettőt kell érinteniük.
      E különleges fellépések ahhoz is hozzájárulnak, hogy a közösségi kulturális tevékenység jobban előtérbe kerüljön, mind az Európai Unión belül és azon kívül is. Egyúttal világszerte felhívják a figyelmet az európai kultúra gazdagságára és sokszínűségére.
      Jelentős támogatás kap az „Európa Kulturális Fővárosai” eseménysorozat olyan tevékenységek előmozdítására, amelyek a hangsúlyt az európai kultúra népszerűsítésére és a transzeurópai kulturális együttműködésre helyezik.
      Különleges fellépésként támogathatók többek között a különféle díjak, amennyiben azok művészeket, műveket vagy kulturális, illetve művészeti alkotásokat helyeznek a figyelem középpontjába, azokat a nemzeti határokon túl is ismertté teszik, és ezáltal elősegítik a mobilitást és a cseréket.
      E keretben támogathatók még az 5. cikk (2) bekezdés és a 6. cikk szerinti harmadik országokkal és nemzetközi szervezetekkel való együttműködések is.
      A fent említett példák nem merítik ki a program ezen alterülete szerint támogatható tevékenységek listáját.
      A különleges fellépések kiválasztási eljárásai a szóban forgó tevékenység függvényében változnak. A támogatások odaítéléséről pályázati felhívás és ajánlattételi felhívás útján döntenek, a költségvetési rendelet 54. és 168. cikke alá tartozó esetek kivételével. A kiválasztásnál azt is figyelembe kell venni, hogy az egyes fellépések mennyiben felelnek meg a program – e határozat 3. cikkében meghatározott – általános céljának és konkrét céljainak.
      A közösségi támogatás nem haladhatja meg a projekt költségvetésének 60 %-át.
      Tájékoztató jelleggel: a program összköltségvetésének hozzávetőlegesen 16 %-a fordítandó e támogatástípusra.
      2.   Második terület: Az európai szinten működő kulturális szervezetek támogatása
      E támogatás működési támogatásként valósul meg egy olyan szervezet állandó munkaprogramjához kapcsolódó kiadások társfinanszírozására, amely a kultúra területén általános európai érdekű célt, vagy pedig az Európai Uniónak e területen folytatott politikája keretébe illeszkedő célt szolgál.
      E támogatásokat előreláthatólag évenként, pályázati felhívás útján ítélik oda.
      Tájékoztató jelleggel, a program összköltségvetésének hozzávetőlegesen 10 %-a fordítandó e területre.
      Támogatásban részesülhetnek azok a szervezetek, amelyek a kulturális együttműködés érdekében a következő módok valamelyikén működnek:

                  —

                  európai szinten képviseleti feladatokat látnak el,

                  —

                  transzeurópai közösségi kulturális együttműködést elősegítő információkat gyűjtenek vagy terjesztenek,

                  —

                  hálózatba szervezik a kultúra terén európai szintű tevékenységet folytató szervezeteket,

                  —

                  kulturális együttműködési projektekben vesznek részt, vagy az európai kultúra nagyköveteiként ténykednek.

            E szervezeteknek tényleges európai dimenzióval kell rendelkezniük. E tekintetben egyedül vagy különféle összehangolt társulásokban, európai szinten kell működniük, és a struktúrájuknak (bejegyzett tagok) és tevékenységeiknek uniós szinten potenciális befolyással kell bírniuk, vagy legalább hét európai országot kell lefedniük.
      Ez a terület nyitott a 792/2004/EK határozat I. mellékletének 2. része alapján támogatott testületek, továbbá minden olyan testület előtt, amely európai szinten tevékenykedik a kultúra területén, feltéve, hogy megfelel az e határozat 3. cikkében lefektetett céloknak és az e határozatban meghatározott feltételeknek.
      Az ilyen működési támogatások kedvezményezettjeit pályázati felhívások útján választják ki. A kiválasztás annak megállapítása alapján történik, hogy a szervezetek munkaprogramja mennyiben felel meg a 3. cikkben említett konkrét céloknak.
      Az e terület szerint odaítélt működési támogatás összege nem haladhatja meg a szerv azon naptári évre elfogadható kiadásainak 80 %-át, amelyre a támogatást odaítélik.
      3.   Harmadik terület: a kulturális együttműködés területén végzett elemző munkákhoz, valamint az információk összegyűjtéséhez és terjesztéséhez, továbbá a projektek hatásának a maximalizálásához nyújtott támogatás
      Tájékoztató jelleggel, a program összköltségvetésének hozzávetőlegesen 5 %-a fordítandó e területre.
      3.1.   A kulturális kapcsolattartási pontok támogatása
      A programmal kapcsolatos praktikus információk célirányos, hatékony és alulról építkező terjesztésének érdekében a program előirányozza a kulturális kapcsolattartási pontok támogatását. Ezeket a nemzeti szinten működő szerveket önkéntes alapon kell felállítani a 2342/2002/EK, Euratom rendelet 39. cikkének megfelelően.
      A kulturális kapcsolattartási pontok a következő feladatokat látják el:

                  —

                  a program promóciójának biztosítása;

                  —

                  az információk hatékony terjesztésén és az egyes kapcsolattartási pontok közötti megfelelő hálózatépítési kezdeményezések elősegítésén keresztül a programhoz való hozzáférés megkönnyítése, valamint annak ösztönzése, hogy tevékenységeiben a lehető legtöbb kulturális szakember és szereplő vegyen részt;

                  —

                  a tagállamokban a kulturális ágazatot támogató különféle intézményekkel való folyamatos kapcsolattartás biztosítása, ezzel is erősítve a program tevékenységeinek és a nemzeti támogató intézkedéseknek egymást kiegészítő jellegét;

                  —

                  információk nyújtása igény szerint olyan más közösségi programokról, amelyek nyitva állnak kulturális projektek számára.

            3.2.   A kulturális együttműködés területén végzett elemző munkákhoz nyújtott támogatás
      A program támogatja az európai kulturális együttműködés területével valamint az európai kultúrpolitika fejlesztésével foglalkozó tanulmányok és elemző munkák elkészítését. E támogatás célja, hogy az összehasonlító adatok és elemzés lehetővé tétele érdekében bővítse az európai szintű kulturális együttműködésről – különösen az alkotók és a kultúra szereplőinek mobilitásáról, a műalkotások és a művészeti, illetve kulturális termékek áramlásáról, valamint a kultúrák közötti párbeszédről – rendelkezésre álló információk és számszerűsített adatok mennyiségét és minőségét.
      E területen belül azok a tanulmányok és elemző munkák támogathatók, amelyek hozzájárulnak a transzeurópai kulturális együttműködés jelenségének jobb megismeréséhez, és további fejlődésének táptalajául szolgálnak. Különösen a statisztikai adatok összegyűjtését és elemzését célzó projekteket kell ösztönözni.
      3.3.   A kulturális együttműködés területén az információk összegyűjtéséhez és terjesztéséhez, valamint a projektek hatásának a maximalizálásához nyújtott támogatás
      A program az információk összegyűjtését és terjesztését, valamint a projektek hatásának a maximalizálását célzó tevékenységeket egy olyan internetes eszköz kifejlesztésével támogatja, amely megfelel a transzeurópai kulturális együttműködés területén dolgozó kulturális szakemberek igényeinek.
      Ennek az eszköznek lehetővé kell tennie a tapasztalatok és a jól bevált gyakorlatok cseréjét, a programmal kapcsolatos információk terjesztését, valamint a tágabb értelemben vett transzeurópai kulturális együttműködést.
      II.   A PROGRAM IRÁNYÍTÁSA
      A program pénzügyi kerete azokat a kiadásokat is fedezheti, amelyek a program irányításához és céljainak megvalósításához közvetlenül szükséges, az előkészítést, a nyomon követést, az ellenőrzést és az értékelést célzó tevékenységekhez kapcsolódnak, így többek között tanulmányokat, találkozókat, tájékoztatási és publikációs tevékenységeket, az információcserét szolgáló informatikai hálózatokhoz kapcsolódó kiadásokat, valamint minden más, a Bizottság által a program irányításához igénybe vehető közigazgatási és műszaki segítségnyújtáshoz kapcsolódó kiadást.
      III.   ELLENŐRZÉSEK ÉS VIZSGÁLATOK
      A 11. cikk (2) bekezdésében ismertetett eljárásnak megfelelően kiválasztott projektek esetében egy mintavétellel történő ellenőrzési rendszert kell bevezetni.
      A támogatás kedvezményezettje az utolsó kifizetést követően öt évig a Bizottság számára elérhetővé tesz minden, kiadást igazoló dokumentumot. A támogatás kedvezményezettje biztosítja, hogy a partnerek vagy tagok birtokában lévő bizonylatok, adott esetben, a Bizottság rendelkezésére álljanak.
      A Bizottság, saját személyzete révén vagy bármely más, általa kiválasztott, minősített szerv révén ellenőrizheti a támogatás felhasználását. Ilyen ellenőrzésekre a szerződés időtartama alatt, illetve a zárókifizetést követő ötéves időszakban kerülhet sor. Az ellenőrzések eredményei alapján a Bizottság, adott esetben, visszafizetésről határozhat.
      A Bizottság munkatársainak, valamint a Bizottság által felhatalmazott külső személyeknek joguk van ahhoz, hogy a kedvezményezett helyiségeibe belépjenek, és az ellenőrzések elvégzéséhez szükséges valamennyi információhoz – beleértve az elektronikus formában létező információkat is – hozzáférjenek.
      A Számvevőszék és az Európai Csaláselleni Hivatal (OLAF) – különösen a hozzáférés vonatkozásában – ugyanazokkal a jogokkal rendelkezik, mint a Bizottság.
      A Közösség pénzügyi érdekeinek csalással és más szabálytalansággal szembeni védelme érdekében a Bizottság e program keretében felhatalmazást kap arra, hogy – a 2185/96/Euratom, EK tanácsi rendelettel (1) összhangban – helyszíni ellenőrzéseket és vizsgálatokat végezzen. Szükség esetén az OLAF vizsgálatokat végez, amelyekre az 1073/1999/EK európai parlamenti és tanácsi rendelet (2) az irányadó.
      IV.   TÁJÉKOZTATÁS, KOMMUNIKÁCIÓ ÉS A PROJEKTEK HATÁSÁNAK MAXIMALIZÁLÁSÁT CÉLZÓ TEVÉKENYSÉGEK
      1.   A Bizottság
      A Bizottság szemináriumokat, szakmai konferenciákat vagy találkozókat szervezhet annak érdekében, hogy elősegítse a program végrehajtását, és megfelelő tájékoztatási, publikációs, terjesztési, valamint egyéb, a projektek hatásának maximalizálását célzó tevékenységeket folytathat, továbbá nyomon követheti és értékelheti a programot. Az ilyen tevékenységeket támogatások vagy közbeszerzési eljárások útján lehet finanszírozni, vagy azokat közvetlenül a Bizottság szervezheti és finanszírozhatja.
      2.   Kapcsolattartási pontok
      A Bizottság és a tagállamok önkéntes alapon megszervezik és megerősítik a program végrehajtására nézve hasznos információk cseréjét a nemzeti szinten végrehajtó szervként eljáró kulturális kapcsolattartási pontok segítségével, a költségvetési rendelet 54. cikke (2) bekezdése c) pontjára és (3) bekezdésére is figyelemmel.
      3.   A tagállamok
      A tagállamok adott esetben, a Szerződés 87. cikkének sérelme nélkül, a kulturális szereplők egyéni mobilitására vonatkozóan támogatási rendszereket hozhatnak létre a programban való részvételük ösztönzése céljából. E támogatás a kulturális szereplőknek nyújtott utazási támogatás formájában is megvalósulhat, a nemzeteken átívelő kulturális projektek előkészítő szakaszát megkönnyítendő.
      V.   AZ ÖSSZKÖLTSÉGVETÉS TÉTELES BONTÁSA
      A program éves költségvetésének tételes bontása

                  A költségvetés százalékában

                  1. terület (kulturális fellépések támogatása)

                  hozzávetőlegesen 77 %

                              —

                              többéves együttműködési projektek

                  hozzávetőlegesen 32 %

                              —

                              együttműködési intézkedések

                  hozzávetőlegesen 29 %

                              —

                              különleges fellépések

                  hozzávetőlegesen 16 %

                  2. terület (európai szinten működő kulturális szervezetek támogatása)

                  hozzávetőlegesen 10 %

                  3. terület (az információ elemzésének, összegyűjtésének és terjesztésének támogatása)

                  hozzávetőlegesen 5 %

                  Összes működési kiadás

                  hozzávetőlegesen 92 %

                  A program irányítása

                  hozzávetőlegesen 8 %

            A fenti százalékarányok jelzésként szolgálnak, és azokat a 9. cikkben említett bizottság a 9. cikk (2) bekezdésében említett eljárással összhangban módosíthatja.

         (1)  HL L 292., 1996.11.15., 2. o.

         (2)  HL L 136., 1999.5.31., 1. o.


title: 2006/215/EK: A Bizottság határozata ( 2006. március 15. ) az i2010-stratégia végrehajtására és fejlesztésére vonatkozóan az Európai Bizottság számára tanácsot adó magas szintű szakértő csoport felállításáról

text:
               17.3.2006

               HU

               Az Európai Unió Hivatalos Lapja

               L 80/74

      A BIZOTTSÁG HATÁROZATA

   (2006. március 15.)
   az i2010-stratégia végrehajtására és fejlesztésére vonatkozóan az Európai Bizottság számára tanácsot adó magas szintű szakértő csoport felállításáról
   (2006/215/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:

               (1)

               A Bizottság az „i2010: európai információs társadalom a növekedésért és a foglalkoztatásért” című közleményének (1) (a továbbiakban: i2010) következtetéseiben rávilágított „a Bizottság különösen a koordináció nyílt módszere szerint eljárva szélesíti és erősíti az érdekeltekkel való párbeszédet és a tagállamokkal folytatott együttműködést az IKT-re vonatkozó kérdéskörök kezelése érdekében”. Ezért a Bizottságnak szüksége lehet egy olyan tanácsadó testület irányítására és szakértelmére, amelynek tagjai az IKT-szakpolitika területére specializálódott tagállami tisztviselők.

               (2)

               A csoportnak hozzá kell járulnia az i2010 hatékony végrehajtásához.

               (3)

               A csoportnak a tagállamok magas szintű képviselői közül kell kikerülnie, és nyitva kell állnia a csatlakozó és az EGT-országok megfigyelői előtt.

               (4)

               Tehát az „i2010 magas szintű csoport”-ot fel kell állítani, és meg kell határozni feladatait és felépítését,

         A KÖVETKEZŐKÉPPEN HATÁROZOTT:
   1. cikk
   A Bizottság egy szakértői csoportot, az „i2010 magas szintű csoport”-ot, a továbbiakban: a csoport, állít fel.
   2. cikk
   Feladat
   A Bizottság az i2010-stratégia végrehajtásával kapcsolatos bármilyen kérdésben konzultálhat a csoporttal.
   A csoport feladata, hogy:

               —

               megvitassa a stratégiai IKT szakpolitikai kérdéseket az i2010 összefüggésében és a lisszaboni stratégia kiterjedtebb összefüggésében, valamint hogy adatokkal és tanáccsal szolgáljon az i2010 cselekvések lehetséges javításáról és módosításáról, az i2010 végrehajtásának és a szakpolitika fejlődésének nyomon követése alapján,

               —

               fórummal szolgáljon az összes bizottsági szolgálat részvételével folyó stratégiai tárgyalások és tapasztalatok cseréje számára, valamint

               —

               véleményt cseréljen a nemzeti reformtervekből adódó kérdésekről, az i2010 által érintett területeken, a lisszaboni stratégia célkitűzéseinek megvalósítására vonatkozóan.

         3. cikk
   A csoport összetétele – kinevezés
   (1)   A csoport a tagállamok egy-egy képviselőjéből és a Bizottság képviselőjéből áll. A tagállamok képviselőit elkísérhetik a tárgyalt téma szerinti megfelelő munkatársaik, az ülés költségtérítésére alkalmazandó szabályok sérelme nélkül. A képviselők magas szintű köztisztviselők, akik nemzeti szinten az információs társadalomra vonatkozó kérdésekkel foglalkoznak, valamint képesek biztosítani az i2010-stratégia által érintett különböző területeken működő nemzeti hatóságok közötti koordinációt.
   (2)   A Bizottság engedélyezheti az EGT- és a csatlakozó országok megfigyelőinek a részvételét. Ezeket a megfigyelőket az (1) bekezdésben említett kritériumok szerint jelölik ki.
   (3)   A tagállamok, az EGT-országok és a csatlakozó országok értesítik a Bizottságot a jelöltjeik nevéről és elérhetőségi adataikról, valamint bármilyen később bekövetkező változásról.
   (4)   A kinevezett tagok nevét az i2010 honlapján (www.europa.eu.int/i2010) teszik közzé. Minden egyes alkalommal, amikor a tagállamoktól változásról érkezik értesítés az Információstársadalmi és Médiaügyi Főigazgatóság frissíti a tagok jegyzékét.
   4. cikk
   Működés
   (1)   A csoport ülésein az elnöki teendők ellátásáért a Bizottság a felelős.
   (2)   A Bizottság a csoporttal folytatott konzultációt követően az egyedi kérdések vizsgálatára alcsoportokat hozhat létre a csoport által megállapított feladatmeghatározás alapján. Ezek az adott feladatok teljesítését követően feloszlanak.
   (3)   A Bizottság a napirenden szereplő témában járatos szakértőket vagy megfigyelőket hívhat meg a csoport vagy az alcsoport tanácskozásaira, amennyiben ez hasznosnak ítéli és/vagy szükséges.
   (4)   A csoport vagy alcsoport tanácskozásán való részvétel során nyert információk nem hozhatók nyilvánosságra, amennyiben a Bizottság jelzi, hogy azok bizalmas kérdésekhez kapcsolódnak.
   (5)   A csoport elfogadja eljárási szabályzatát az eljárásiszabályzat-minta (2) alapján.
   (6)   A Bizottság közzéteheti a csoport bármilyen összefoglalását, következtetését, részkövetkeztetését vagy munkadokumentumát.
   5. cikk
   Az ülésekkel kapcsolatos kiadások
   A Bizottság visszatéríti a tagoknak, szakértőknek és megfigyelőknek a csoport tevékenységeivel kapcsolatos utazási és tartózkodási költségeit a Bizottságnál hatályban lévő előírásoknak megfelelően. A tagok ellátott feladataikért nem részesülnek díjazásban.
   Az ülésekkel kapcsolatos kiadások azon előirányzatok korlátain belül kerülnek megtérítésre, amelyeket az érintett szervezeti egység számára az éves forrásfelosztási eljárásnak megfelelően osztottak ki.
   6. cikk
   Hatálybalépés
   E határozat az Európai Unió Hivatalos Lapjában való kihirdetésének napján lép hatályba. Rendelkezéseit 2010. december 31-ig kell alkalmazni. A Bizottság ezen időtartam lejárta előtt határoz esetleges meghosszabbításáról.

      Kelt Brüsszelben, 2006. március 15-én.

            a Bizottság részéről

         Viviane REDING

            a Bizottság tagja

      (1)  COM(2005) 229 végleges.

      (2)  A 2005. július 27-i SEC(2005) 1004 dokumentum III. melléklete.


title: 2010/589/EU: A Tanács határozata ( 2010. szeptember 27. ) a Fidzsi-szigeteki Köztársasággal az AKCS–EU partnerségi megállapodás 96. cikke és a Fejlesztési Együttműködési Eszköz 37. cikke szerint folytatott konzultációk lezárásáról szóló 2007/641/EK határozat alkalmazási időszakának módosításáról és meghosszabbításáról

text:
               2.10.2010

               HU

               Az Európai Unió Hivatalos Lapja

               L 260/10

         A TANÁCS HATÁROZATA
   (2010. szeptember 27.)
   a Fidzsi-szigeteki Köztársasággal az AKCS–EU partnerségi megállapodás 96. cikke és a Fejlesztési Együttműködési Eszköz 37. cikke szerint folytatott konzultációk lezárásáról szóló 2007/641/EK határozat alkalmazási időszakának módosításáról és meghosszabbításáról
   (2010/589/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 217. cikkére,
   tekintettel az egyrészről az afrikai, karibi és csendes-óceáni államok, másrészről az Európai Közösség és tagállamai között létrejött, 2000. június 23-án Cotonouban aláírt (1) és 2005. június 25-én Luxembourgban felülvizsgált (2) partnerségi megállapodásra (a továbbiakban: AKCS–EU partnerségi megállapodás) és különösen annak 96. cikkére,
   tekintettel a tagállamok kormányainak a Tanács keretében ülésező képviselői között létrejött, az AKCS–EK partnerségi megállapodás végrehajtása során hozandó intézkedésekről és követendő eljárásokról szóló belső megállapodásra (3) és különösen annak 3. cikkére,
   tekintettel a fejlesztési együttműködés finanszírozási eszközének létrehozásáról szóló, 2006. december 18-i 1905/2006/EK európai parlamenti és tanácsi rendeletre (4) (a továbbiakban: fejlesztési együttműködési eszköz) és különösen annak 37. cikkére,
   tekintettel az Európai Bizottság javaslatára,
   mivel:

               (1)

               A Fidzsi-szigeteki Köztársasággal az AKCS–EU partnerségi megállapodás 96. cikke és a fejlesztési együttműködési eszköz 37. cikke szerint folytatott konzultációk lezárásáról szóló 2007/641/EK tanácsi határozatot (5) azért fogadták el, hogy megfelelő intézkedéseket hajtsanak végre az AKCS–EU partnerségi megállapodás 9. cikkében említett lényeges elemek, valamint a fejlesztési együttműködési eszköz 3. cikkében említett értékek megsértését követően.

               (2)

               Ezeket az intézkedéseket a 2009/735/EK tanácsi határozat (6), majd ezt követően a 2010/208/EU tanácsi határozat (7) meghosszabbította, mivel a Fidzsi-szigeteki Köztársaság nem csupán az AKCS–EU partnerségi megállapodás és a fejlesztési együttműködési eszköz alapvető elemeit érintő fontos kötelezettségvállalásokat nem valósította még meg, hanem számos ilyen kötelezettségvállalás tekintetében jelentős visszalépések is történtek a közelmúltban.

               (3)

               A 2007/641/EK határozat intézkedéseinek alkalmazási időszaka 2010. október 1-jén lejár. Helyénvaló meghoszszabbítani annak érvényességét, továbbá a megfelelő intézkedések tartalmának technikai frissítését értelemszerűen el kell végezni,

         ELFOGADTA EZT A HATÁROZATOT:
   1. cikk
   A 2007/641/EK határozat a következőképpen módosul:

               1.

               A 3. cikkben a második bekezdés helyébe a következő szöveg lép:
               „Ez a határozat 2011. március 31-én hatályát veszti. A határozatot legalább hat hónaponként rendszeresen felül kell vizsgálni.”

               2.

               A melléklet helyébe az e határozat mellékletében szereplő szöveg lép.

         2. cikk
   Az e határozat mellékletében szereplő levél címzettje a Fidzsi-szigeteki Köztársaság.
   3. cikk
   Ez a határozat elfogadásának napján lép hatályba.

      Kelt Brüsszelben, 2010. szeptember 27-én.

            a Tanács részéről

            az elnök

         K. PEETERS

      (1)  HL L 317., 2000.12.15., 3. o.

      (2)  HL L 287., 2005.10.28., 4. o.

      (3)  HL L 317., 2000.12.15., 376. o.

      (4)  HL L 378., 2006.12.27., 41. o.

      (5)  HL L 260., 2007.10.5., 15. o.

      (6)  HL L 262., 2009.10.6., 43. o.

      (7)  HL L 89., 2010.4.9., 7. o.

      MELLÉKLET

         LEVÉLTERVEZET

      Őexcellenciája Ratu Epeli NAILATIKAU
      a Fidzsi-szigeteki Köztársaság elnöke
      Suva
      Fidzsi-szigeteki Köztársaság
      Tisztelt Elnök Úr!
      Az Európai Unió (EU) nagy jelentőséget tulajdonít az AKCS–EU partnerségi megállapodás 9. cikkében és a fejlesztési együttműködési eszköz 3. cikkében foglalt rendelkezéseknek. Az AKCS–EU partnerség az emberi jogok, a demokratikus alapelvek és a jogállamiság tiszteletben tartásán nyugszik, amely elvek az AKCS–EU partnerségi megállapodás lényeges elemeiként, és ezáltal a közöttünk fennálló kapcsolatok alapjaként is szolgálnak.
      2006. december 11-én az EU Tanácsa elítélte a Fidzsi-szigeteken lezajlott katonai hatalomátvételt.
      Tekintettel arra, hogy a 2006. december 5-i katonai hatalomátvétel az AKCS–EU partnerségi megállapodás 9. cikkében felsorolt lényeges elemek megsértését jelentette, az Unió az említett megállapodás 96. cikke szerint konzultációra kérte fel a Fidzsi-szigeteki Köztársaságot, hogy az AKCS–EU partnerségi megállapodásban foglaltaknak megfelelően alaposan megvizsgálja a helyzetet, és amennyiben szükséges, lépéseket tegyen a helyzet orvoslására.
      E konzultációk hivatalos része 2007. április 18-án vette kezdetét Brüsszelben. Az Unió üdvözölte, hogy az ideiglenes kormány megerősített számos, az emberi jogok és az alapvető szabadságok, a demokratikus elvek és a jogállamiság tiszteletben tartása tekintetében tett kulcsfontosságú kötelezettségvállalást (lásd lent), és pozitív lépéseket javasolt a végrehajtásukra.
      Sajnálatos módon azóta egy sor olyan kedvezőtlen változásra került sor, különösen 2009 áprilisában, amelyekkel a Fidzsi-szigetek jelenleg kötelezettségvállalásainak egész sorát szegi meg. Ez közelebbről az alkotmány hatályon kívül helyezését, a parlamenti választások igen jelentős késleltetését és az emberi jogok megsértését jelenti. Noha a kötelezettségvállalások végrehajtása jelentősen késik, a kötelezettségvállalások többsége továbbra is kiemelten fontos a Fidzsi-szigetek jelenlegi helyzetét tekintve, így ezek jegyzékét e levélhez csatoltuk. Mivel a Fidzsi-szigetek egyoldalúan úgy határozott, hogy számos kulcsfontosságú kötelezettségvállalást megsért, ez a Fidzsi-szigetek számára azzal jár, hogy kevesebb fejlesztési támogatásban részesül.
      Az AKCS–EU partnerségi megállapodás sarokkövét alkotó partnerség szellemében azonban az Unió kifejezi arra való hajlandóságát, hogy új hivatalos konzultációkba bocsátkozzon, amint ezek kedvező kimenetére ésszerű kilátás nyílik. Az ideiglenes miniszterelnök 2009. július 1-jén előterjesztette a reformok és a demokratikus rendhez való visszatérés ütemtervét. Az Unió továbbra is kész párbeszédet folytatni az ütemtervről, valamint fontolóra venni, hogy az esetlegesen új konzultációk alapjául szolgálhat-e. Ennek megfelelően az Unió úgy határozott, hogy a Fidzsi-szigetekre vonatkozó jelenlegi megfelelő intézkedések hatályát meghosszabbítja, hogy ezáltal lehetőséget teremtsen az új konzultációkra. Mivel néhány megfelelő intézkedés mára érvényét vesztette, az Unió arra a következtetésre jutott, hogy egyoldalú frissítésük helyett inkább a Fidzsi-szigetekkel folytatott új konzultációk lehetőségét tárná fel bővebben. Következésképpen különösen fontos, hogy az ideiglenes kormány elkötelezze magát az összes érintettet bevonó belpolitikai párbeszéd, valamint az ütemterv időkeretét érintő rugalmasság mellett. Míg az EU álláspontját jelenleg és a jövőben is a felülvizsgált AKCS–EU partnerségi megállapodás lényeges elemei, valamint alapelvei, különösen a párbeszéd sarkalatos szerepe és a kölcsönös kötelezettségvállalások teljesítése fogják vezérelni, hangsúlyozni kell, hogy nincsenek az Unió részéről előre eldöntött következtetések a jövőbeli konzultációk kimenetét illetően.
      Amennyiben az új konzultációk eredményeként jelentős kötelezettségvállalások születnek a Fidzsi-szigetek részéről, az Unió elkötelezi magát e megfelelő intézkedések mihamarabbi, kedvező felülvizsgálata mellett. Amennyiben ellenben a Fidzsi-szigeteken nem javul a helyzet, úgy ez a Fidzsi-szigetek számára azzal jár, hogy a fejlesztési alapokból még kevesebb támogatásban részesül. Az alkotmányos rend visszaállítása terén elért előrelépések értékelése irányadó lesz az EU álláspontja tekintetében a cukorról szóló jegyzőkönyvet aláíró országok vonatkozásában hozandó kísérő intézkedésekről és a 10. Európai Fejlesztési Alap (EFA) nemzeti indikatív programról szóló, a Fidzsi-szigeteket érintő közelgő határozatokat követően.
      Amíg az új konzultációkra sor nem kerül, az Unió felkéri a Fidzsi-szigeteket, hogy folytassa, és tegye intenzívebbé a fokozott politikai párbeszédet.
      A megfelelő intézkedések a következők:

                  —

                  ezentúl is nyújtható humanitárius segély és támogatható közvetlenül a civil társadalom,

                  —

                  folytatódhatnak a folyamatban lévő, különösen a 8. és a 9. EFA-ból támogatott együttműködési tevékenységek,

                  —

                  folytathatók a demokráciához való visszatérést és a kormányzás javítását elősegítő együttműködési tevékenységek, feltéve, hogy nem lépnek fel rendkívül kivételes körülmények,

                  —

                  folytatódhat a 2006. évre szóló cukorreformot kísérő intézkedések végrehajtása. A Fidzsi-szigetek technikai szinten 2007. június 19-én aláírta a finanszírozási megállapodást. Megállapítottuk, hogy a finanszírozási megállapodás felfüggesztési záradékot tartalmaz,

                  —

                  folytatódhat a cukorreform 2011–2013 évekre vonatkozó kísérő intézkedései többéves indikatív programjának kidolgozása, és sor kerülhet annak esetleges aláírására,

                  —

                  a 10. EFA-ra irányuló országstratégiai dokumentum és nemzeti indikatív program véglegesítése, technikai szintű aláírása és végrehajtása, az indikatív pénzügyi keret megállapítása, valamint az ennek az összegnek legfeljebb 25 %-át kitevő ösztönző részlet lehetséges elosztása, ami az emberi jogok és a jogállamiság tekintetében tett vállalások tiszteletben tartásának függvényében történik, nevezetesen, hogy az ideiglenes kormány fenntartja az alkotmányt, teljes mértékben tiszteletben tartja a bírói testület függetlenségét, a 2007. szeptember 6-án újból bevezetett szükségállapotra vonatkozó szabályokat mielőbb visszavonja, a Fidzsi-szigetek jogszabályai szerinti különböző eljárások és fórumok keretében sor kerül az emberi jogok feltételezett megsértése valamennyi esetének kivizsgálására, és az ideiglenes kormány minden erőfeszítést megtesz annak elkerülése érdekében, hogy a biztonsági ügynökségek megfélemlítést célzó nyilatkozatokat tegyenek,

                  —

                  a cukorágazatnak nyújtott 2007. évi juttatás kifizetésére nem került sor,

                  —

                  a cukorágazatnak nyújtott 2008. évi juttatást a választások hiteles és időben történő előkészítésére vonatkozó bizonyítékoktól függően bocsátották rendelkezésre a népszámlálás megrendezésére, a választókörzetek az alkotmánnyal összhangban történő újbóli kijelölésére és a választási reform ugyancsak az alkotmánnyal összhangban történő végrehajtására vonatkozó, közösen megállapított kötelezettségvállalásoknak megfelelően; intézkedéseket hoztak a választási iroda működésének biztosítására, beleértve 2007. szeptember 30-ig egy választási felügyelő kinevezését is, összhangban az alkotmánnyal. A cukorágazatnak nyújtott 2008. évi juttatás 2009. december 31-én elveszett,

                  —

                  a cukorágazatnak nyújtott 2009. évi juttatást 2009 májusában törölték, mivel az ideiglenes kormány úgy döntött, hogy 2014 szeptemberéig elhalasztja a parlamenti választásokat,

                  —

                  a 2010. évi juttatást 2010. május 1-je előtt törölték, mivel nem volt előrelépés tapasztalható a demokratikus folyamat folytatásában; ugyanakkor a cukorágazat kritikus helyzetére tekintettel a Bizottság elkülönítette a juttatás egy részét a cukortermeléstől közvetlenül függő lakosság közvetlen támogatása céljából, amelyet az EU suvai küldöttsége központilag és nem a kormányon keresztül igazgat, és amelynek célja a visszás társadalmi következmények enyhítése. Az EU jogalkotásért és költségvetésért felelős hatóságainak minden ilyen támogatást jóvá kell hagynia,

                  —

                  az ebben a levélben ismertetett intézkedéseken túl mérlegelhető további támogatás nyújtása kulcsfontosságú vállalások előkészítéséhez és végrehajtásához, különösen a választások előkészítése és/vagy megtartása terén,

                  —

                  érintetlen marad a regionális együttműködés, és benne a Fidzsi-szigetek részvétele,

                  —

                  a kötelezettségvállalások időben történő teljesítésétől függően folytatódhat az együttműködés az Európai Beruházási Bankkal és a Vállalkozásfejlesztési Központtal.

            A kötelezettségvállalások ellenőrzése az ezen levél mellékletében felsorolt kötelezettségvállalásokkal összhangban történik, a rendszeres párbeszédet, a küldöttségekkel folytatott együttműködést és jelentéstételt illetően.
      Az EU elvárja továbbá a Fidzsi-szigetektől, hogy teljes mértékben együttműködjön a Csendes-óceáni Szigetek Fórumával a jelentős személyek csoportja ajánlásainak végrehajtása terén, amelyeket a Külügyminiszterek Fóruma 2007. március 16-án Vanuatun tartott ülésén hagyott jóvá.
      Az EU továbbra is szoros figyelemmel kíséri majd a Fidzsi-szigeteki helyzetet. Az AKCS–EU partnerségi megállapodás 8. cikke szerint a Fidzsi-szigetekkel megerősített politikai párbeszédet fognak folytatni az emberi jogok tiszteletben tartásának, a demokrácia visszaállításának és a jogállamiság tiszteletben tartásának biztosítása érdekében addig, amíg mindkét fél megállapítja, hogy a párbeszéd megerősített természete elérte a célját.
      Amennyiben az ideiglenes kormány által tett kötelezettségvállalások végrehajtásában megtorpanás, megszakítás vagy visszalépés következne be, az Unió fenntartja a megfelelő intézkedések kiigazításának jogát.
      Az EU hangsúlyozza, hogy azok a privilégiumok, amelyeket a Fidzsi-szigetek az EU-val folytatott együttműködésben élvez, az AKCS–EU partnerségi megállapodás lényeges elemeinek és a fejlesztési együttműködési eszközben ismertetett értékeknek a tiszteletben tartásától függenek. Az Unió arról való meggyőzése érdekében, hogy az ideiglenes kormány teljes mértékben felkészült a kötelezettségvállalások teljesítésére, alapvető fontosságú mihamarabb jelentős előrehaladást elérni e közösen megállapított kötelezettségvállalások terén.
      Tisztelettel:

         Kelt Brüsszelben,

               a Bizottság részéről

            …

               a Tanács részéről

            …

         MELLÉKLET A MELLÉKLETHEZ

            A FIDZSI-SZIGETEKI KÖZTÁRSASÁGGAL MEGÁLLAPÍTOTT KÖTELEZETTSÉGVÁLLALÁSOK

         A.   A demokratikus elvek tiszteletben tartása

         1.   kötelezettségvállalás
         A Csendes-óceáni Szigetek Fóruma által kijelölt független ellenőrök által elvégzett értékelés megállapításaitól függően 2007. március 1-jétől számítva 24 hónapon belül szabad és tisztességes parlamenti választásokra kerül sor. A választás megtartásának előkészítését közösen meghatározott kritériumok alapján kísérik figyelemmel, illetve – szükség esetén – kiigazítják vagy módosítják. Ez különösen a következőket feltételezi:

                     —

                     2007. június 30-ig az ideiglenes kormány elfogadja az új parlamenti választásokat előkészítő különböző lépések végrehajtásának időpontjait meghatározó ütemtervet,

                     —

                     az ütemterv tartalmazza a népszámlálás, a választókörzetek újbóli kijelölése és a választási reform időpontjait,

                     —

                     a választókörzetek kijelölése és a választási reform az alkotmánnyal összhangban történik,

                     —

                     az alkotmánnyal összhangban intézkedéseket hoznak a választási iroda működésének biztosítására, beleértve a választási felügyelő 2007. szeptember 30-ig történő kinevezését is,

                     —

                     az alelnök kinevezése az alkotmánnyal összhangban történik.

               2.   kötelezettségvállalás
         Az ideiglenes kormány jelentős jogalkotási, adózási vagy egyéb politikai kezdeményezések, illetve változások elfogadásakor figyelembe veszi a civil társadalommal és más érintett érdekeltekkel folytatott konzultációkat.
         B.   Jogállamiság

         1.   kötelezettségvállalás
         Az ideiglenes kormány minden erőfeszítést megtesz annak megelőzése érdekében, hogy a biztonsági ügynökségek megfélemlítést célzó nyilatkozatokat tegyenek.
         2.   kötelezettségvállalás
         Az ideiglenes kormány megőrzi az 1997. évi alkotmányt, és garantálja az olyan alkotmányos intézmények rendes és független működését, mint a Fidzsi-szigeteki Emberi Jogi Bizottság, a Közszolgálati Bizottság és az Alkotmányos Szervek Bizottsága. A Főnökök Nagytanácsának függetlenségét és működését fenntartják.
         3.   kötelezettségvállalás
         Teljes mértékben tiszteletben tartják a bírói kar függetlenségét, és lehetővé teszik, hogy tevékenységét szabadon végezze, ítéleteit pedig valamennyi érintett fél tiszteletben tartja, vállalva különösen a következőket:

                     —

                     az ideiglenes kormány 2007. július 15-ig kinevezi az alkotmány 138. szakaszának (3) bekezdése szerinti bíróságot,

                     —

                     a bírák kinevezése és/vagy felmentése ezentúl szigorúan az alkotmányos rendelkezésekkel és az eljárási szabályokkal összhangban történik,

                     —

                     az igazságszolgáltatás tevékenységeibe a hadsereg, a rendőrség és az ideiglenes kormány semmilyen formában nem avatkozik be, ideértve a jogászi hivatás teljes tiszteletben tartását is.

               4.   kötelezettségvállalás
         A korrupcióhoz kapcsolódó valamennyi büntetőjogi eljárás megfelelő bírói csatornákon keresztül történik, és a korrupció állítólagos eseteinek kivizsgálására felállított bármely szerv alkotmányos kereteken belül működik.
         C.   Emberi jogok és alapvető szabadságok

         1.   kötelezettségvállalás
         Az ideiglenes kormány megtesz minden szükséges lépést annak elősegítésére, hogy az emberi jogok állítólagos megsértésének valamennyi esetét a Fidzsi-szigetek törvényei szerinti különböző eljárások és fórumok keretében vizsgálják ki.
         2.   kötelezettségvállalás
         Az ideiglenes kormány 2007. májusában felfüggeszti a szükségállapotra vonatkozó szabályozásokat, a nemzetbiztonságot, a közrendet és a biztonságot fenyegető veszélyektől függően.
         3.   kötelezettségvállalás
         Az ideiglenes kormány vállalja, hogy biztosítja a Fidzsi-szigeteki Emberi Jogi Bizottság teljes függetlenség mellett és az alkotmánnyal összhangban megvalósuló működését.
         4.   kötelezettségvállalás
         Teljes mértékben és minden formájában tiszteletben tartják a véleménynyilvánítás szabadságát és a médiaszabadságot az alkotmányban meghatározottak szerint.
         D.   A kötelezettségvállalások betartásának nyomon követése

         1.   kötelezettségvállalás
         Az ideiglenes kormány vállalja, hogy rendszeres párbeszédet folytat, ami lehetővé teszi a megtett haladás ellenőrzését, valamint azt, hogy az EU és az Európai Bizottság hatóságai/képviselői teljes hozzáférést kapjanak az emberi jogokhoz, a Fidzsi-szigeteki demokrácia és a jogállamiság békés helyreállításához kapcsolódó valamennyi információhoz.
         2.   kötelezettségvállalás
         Az ideiglenes kormány teljes mértékben együttműködik az EU és az Európai Bizottság esetleges küldöttségeivel, amelyek a haladás értékelését és megfigyelését végzik.
         3.   kötelezettségvállalás
         Az ideiglenes kormány 2007. június 30-tól háromhavonta jelentést küld a Cotonoui Megállapodás alapvető elemei és a kötelezettségvállalások tekintetében tett előrehaladásról.
         Megállapítást nyert, hogy bizonyos kérdések csak olyan pragmatikus megközelítésen keresztül kezelhetők hatékonyan, amely figyelembe veszi a jelen realitásait, és amely a jövőre összpontosít.


title: A Tanács (EU) 2015/860 határozata (2015. május 26.) az Európai Közösség és a Svájci Államközösség közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvének az Európai Unió nevében történő aláírásáról

text:
               3.6.2015

               HU

               Az Európai Unió Hivatalos Lapja

               L 136/5

         A TANÁCS (EU) 2015/860 HATÁROZATA
   (2015. május 26.)
   az Európai Közösség és a Svájci Államközösség közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvének az Európai Unió nevében történő aláírásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 115. cikkére, összefüggésben 218. cikkének (5) bekezdésével és 218. cikke (8) bekezdésének második bekezdésével,
   tekintettel az Európai Bizottság javaslatára,
   mivel:

               (1)

               A Tanács 2013. május 14-én felhatalmazta a Bizottságot, hogy tárgyalásokat kezdjen a Svájci Államszövetséggel az Európai Közösség és a Svájci Államközösség közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben (1) meghatározott szabályokkal egyenértékű rendelkezések megállapításáról szóló megállapodás módosításáról annak érdekében, hogy a megállapodás összhangba kerüljön a közelmúlt nemzetközi fejleményeivel, melyek értelmében nemzetközi standardként ösztönözni kell az automatikus információcserét.

               (2)

               A tárgyalások eredményeképpen született módosító jegyzőkönyv hűen tükrözi a Tanács tárgyalási irányelveit, mivel összhangba hozza a megállapodást az automatikus információcserére vonatkozó közelmúltbeli nemzetközi fejleményekkel, nevezetesen a Gazdasági Együttműködési és Fejlesztési Szervezet (OECD) által kidolgozott, az adózás területén a számlainformációk automatikus cseréjére vonatkozó nemzetközi standarddal. Az Unió, annak tagállamai és a Svájci Államszövetség tevékenyen részt vettek az OECD munkájában. A megállapodásnak a módosító jegyzőkönyvvel módosított szövege a jogalapja a nemzetközi standard Unió–Svájc viszonylatban történő végrehajtásának.

               (3)

               Ezért a jegyzőkönyvet – figyelemmel annak későbbi megkötésére – az Unió nevében alá kell írni.

         ELFOGADTA EZT A HATÁROZATOT:
   1. cikk
   Az Európai Közösség és a Svájci Államközösség közötti, a megtakarításokból származó kamatjövedelem adóztatásáról szóló 2003/48/EK tanácsi irányelvben meghatározott szabályokkal egyenértékű rendelkezések megállapításáról szóló megállapodás módosító jegyzőkönyvének az Unió nevében történő aláírására a Tanács felhatalmazást ad, figyelemmel a módosító jegyzőkönyv megkötésére (2).
   2. cikk
   A Tanács elnöke felhatalmazást kap, hogy kijelölje a módosító jegyzőkönyvnek az Unió nevében történő aláírására jogosult személy(eke)t.
   3. cikk
   Ez a határozat az elfogadásának napján lép hatályba.

      Kelt Brüsszelben, 2015. május 26-án.

            a Tanács részéről

            az elnök

         F. MOGHERINI

      (1)  HL L 385., 2004.12.29., 30. o.

      (2)  A módosító jegyzőkönyv szövegét a megkötéséről szóló határozattal együtt hirdetik ki.